

**Apstiprināts**

Daugavpils valstspilsētas pašvaldības

domes sēdē 2025.gada \_\_.maijā

(domes lēmumS **Nr.\_\_\_\_**, Protkols **Nr.\_\_, \_\_.§**)

****

**DAUGAVPILS**

**2025**

**SATURS**

[Stratēģijā lietotie termini 4](#_Toc197505239)

[Ievads 5](#_Toc197505240)

[1. Esošās situācijas raksturojums 7](#_Toc197505241)

[1.1. Daugavpils valstspilsētas kultūras un tūrisma jomas vispārējais raksturojums 7](#_Toc197505242)

[1.2. Kultūras piedāvājums un līdzdalības iespējas Vienības namā 9](#_Toc197505243)

[1.3. Vienības nama attīstības analīze - SVID 21](#_Toc197505244)

[2. Stratēģiskā daļa 23](#_Toc197505245)

[2.1. DVPI “Vienības nams” misija, vīzija un vērtības 23](#_Toc197505246)

[2.2. Darbības mērķi un uzdevumi 24](#_Toc197505247)

[2.3. Mērķa grupas apraksts 30](#_Toc197505248)

[2.4. Darbības plānotie rezultāti 33](#_Toc197505249)

[2.4.1. Plānoto pasākumu un pakalpojumu apraksts 33](#_Toc197505250)

[2.4.2. Sabiedrības līdztiesība kultūras norišu piekļūstamībā 38](#_Toc197505251)

[2.4.3. Plānotais apmeklējuma pieaugums 39](#_Toc197505252)

[3. Publicitātes un mārketinga aktivitātes 41](#_Toc197505253)

[4. Kultūras mantojuma objekta ilgtspēja 43](#_Toc197505254)

[5. Stratēģijas ieviešana un ieviešanas rezultātu novērtēšana 44](#_Toc197505255)

[PIELIKUMI 45](#_Toc197505256)

[*1.* *pielikums.* 45](#_Toc197505257)

# Stratēģijā lietotie termini

|  |  |
| --- | --- |
| ES | Eiropas Savienība |
| IKT | Informācijas un komunikācijas tehnoloģijas |
| LCB | Daugavpils valstspilsētas pašvaldības iestāde "Latgales Centrālā bibliotēka" |
| DVPI “Vienības nams” | Daugavpils valstspilsētas pašvaldības iestāde “Vienības nams” |

# Ievads

**Daugavpils Vienības nams** ir neatņemama Daugavpils pilsētas vēsturiskā centra sastāvdaļa. Šī ēka Vienības laukumā celta 1936. - 1937. gadā pēc Valsts prezidenta Kārļa Ulmaņa ierosinājuma par ziedojumiem un valsts piešķirtajiem līdzekļiem[[1]](#footnote-1). Ēku projektējis arhitekts Verners Vitands, kurš sintezējis labākās funkcionālisma un neoklasicisma arhitektūras īpašības: plāna racionālu organizāciju un monumentālus ārskatus. Savukārt valsts nozīmes kultūras pieminekļu sarakstā Vienības nams tika iekļauts 1998.gada 29.oktobrī ar objekta valsts aizsardzības numuru 4839.[[2]](#footnote-2)

Daugavpils Vienības nams ir viena no nozīmīgākajām celtnēm Daugavpilī un Latgalē, kā arī Latvijā, kuras nozīmīgumu uzsver tas, ka ēka ir valsts nozīmes kultūras piemineklis un pilsētā vienīgais šāda veida objekts, kurā ir apvienotas un veiksmīgi darbojas pilsētas kultūras un tūrisma jomas nozīmīgākās institūcijas – Daugavpils valstspilsētas pašvaldības iestāde „Vienības nams”, kas ir šī brīža ēkas apsaimniekotājs, tās struktūrvienība “Latviešu un latgaliešu kultūras centrs” ar vairākām pasākumu norises telpām, tai skaitā, kultūrtelpu “Tradīciju māja” un Vienības nama koncertzāli, Valsts SIA “Daugavpils teātris”, Latgales Centrālā bibliotēka, Daugavpils pašvaldības centrālās pārvaldes Sabiedrisko attiecību un tūrisma departamenta Tūrisma nodaļa (Tūristu apkalpošanas centrs), Daugavpils novadpētniecības un mākslas muzeja struktūrvienība “Latgales kulinārā mantojuma centrs “Šmakovka””.

Vienības nama darbības stratēģija 2025.-2033.gadam (tuprmāk tekstā – Stratēģija) nosaka objektā sniegto pakalpojumu pilnveidošanu un jaunu kultūras tūrisma pakalpojumu attīstību, iesaistot iedzīvotāju kopienas, uzlabojot sabiedrības līdzdalību kultūras procesos un radot jaunu sociālo dinamiku gan Daugavpils valstspilsētas, gan apkārtējo pašvaldību teritorijas iedzīvotājiem.

Stratēģija ir izstrādāta, balstoties uz 2024. gada 10. decembra Ministru kabineta noteikumiem Nr.811 “Eiropas Savienības kohēzijas politikas programmas 2021.–2027. gadam 5.1.1. specifiskā atbalsta mērķa "Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās" 5.1.1.6. pasākuma "Kultūras mantojuma saglabāšana un jaunu pakalpojumu attīstība" īstenošanas noteikumi”, paredzot saglabāt, aizsargāt un attīstīt valsts nozīmes kultūras pieminekli, Daugavpils Vienības namu, veicinot šī objekta piekļūstamību un paplašinot tā kā ilgtspējīga resursa inovatīvu izmantošanu cilvēka dzīves kvalitātes uzlabošanā un vietējo iedzīvotāju kopienas stiprināšanā.

Vienības nama darbības stratēģija ir izstrādāta saskaņā ar Kultūrpolitikas pamatnostādnēs 2021.-2027. gadam izvirzītajām prioritātēm “Kultūras resursu pieejamība visiem”, “Sabiedrības līdzdalība kultūras procesos” un “Kultūras nozaru ilgtspējīga attīstība”[[3]](#footnote-3), paredzot attīstīt Vienības namu par ikvienam, neatkarīgi no dzīves vietas, rocības un sociālekonomiskajām iezīmēm, pieejamu un viņa kultūras vajadzībām atbilstošu kultūrvietu, nodrošinot iespēju iesaistīties kultūras procesos atbilstoši katra indivīda kultūras vajadzībām un stimulējot iedzīvotāju iesaisti Latvijas, īpaši Latgales, kultūrvides un kultūras mantojuma kopšanā un latvisko tradīciju un dzīvesziņas saglabāšanā. Stratēģijas izstrādē ņemti vērā arī šādi plānošanas dokumenti:

* Latvijas ilgtspējīgas attīstības stratēģija līdz 2030.gadam;
* Latgales plānošanas reģiona attīstības programma 2021.-2027.gadam;
* Daugavpils valstspilsētas un Augšdaugavas novada ilgtspējīgas attīstības stratēģija līdz 2030.gadam;
* Daugavpils valstspilsētas un Augšdaugavas novada attīstības programma 2022.-2027.gadam;
* Daugavpils pilsētas kultūras attīstības programma 2021.-2027.gadam.

Dokumenta izstrādē izmantoti arī 2022.gadā veiktā pētījuma rezultāti par sociālās izstumšanas riskam pakļauto grupu iesaistes veicināšanu “Latgales iedzīvotāju ar ierobežotām iespējām iesaiste kultūras norisēs”, kas tika veikts ar mērķi apzināt Daugavpils pilsētas un Latgales reģiona sociālās izstumšanas riskam pakļauto iedzīvotāju mērķa grupas, to iespējas un ierobežojumus kultūras patēriņā un līdzdalībā. Rezultātā tika izstrādāti ieteikumi risinājumiem mērķa grupas iesaistei.[[4]](#footnote-4)

Vienības nama darbības pamatā ir nepieciešamība veidot ilgtspējīgus, iekļaujošus, satura un formas ziņā daudzveidīgus kultūras jomas pakalpojumus, tajā pašā laikā veicinot un attīstot mākslinieciskās jaunrades procesus, kā arī saglabājot un popularizējot pilsētas kultūras mantojumu un tradīcijas.

# Esošās situācijas raksturojums

## Daugavpils valstspilsētas kultūras un tūrisma jomas vispārējais raksturojums

Daugavpils ir Latgales reģiona ekonomiskās attīstības virzītājspēks un nozīmīgs izglītības, kultūras, tūrisma un mākslas centrs, kura vietējo sabiedrību raksturo kultūrvēsturiskās un dabas vērtībās balstīta vietas identitāte. Daugavpils ir multikulturāla, multietniska un multifunkcionāla pilsēta, kurā tiek nodrošināta kvalitatīva un daudzveidīga kultūras piedāvājuma pieejamība sabiedrībai, kā arī tiek īstenotas aktivitātes jaunrades veicināšanai Latgalē un īstenoti pasākumi Latgales kultūras daudzveidības saglabāšanai un attīstībai, kur būtiska loma ir Vienības namam un tajā notiekošajām aktivitātēm.

Daugavpils valstspilsētas ilgtspējīgas attīstības stratēģijā ietvertā vīzijas 2030.gadam dimensija “Vērtībās balstīta identitāte” tuvākajā nākotnē iezīmē Daugavpili kā tūrisma un atpūtas teritoriju ar unikāliem kultūrvēsturiskā mantojuma resursiem, kurā kultūras telpa tiek veiksmīgi pozicionēta cauri laikiem, savukārt saglabājamās kultūras vērtības izraisa lepnumu un piederības sajūtu pilsētai, novadam, reģionam un valstij[[5]](#footnote-5).

Daugavpils valstspilsēta ir viens no nozīmīgākajiem kultūras centriem Latgalē, kur ikvienam daugavpilietim un pilsētas viesim tiek piedāvāts plašs, daudzveidīgs un kvalitatīvs kultūras pasākumu klāsts ar vietējo, citu pašvaldību un ārvalstu mākslinieku līdzdalību. Lai gan pilsētai ir bagāta vēsture un kultūras mantojums, tomēr tai vēl ir jāattīsta savs kultūras un tūrisma potenciāls. Ir nepieciešams radīt pievilcīgākus apstākļus, lai piesaistītu tūristus un veicinātu vietējo kultūras dzīvi, bet, lai nodrošinātu ilgtermiņa izaugsmi un pievilcību gan vietējiem iedzīvotājiem, gan tūristiem, ir jārisina vairāki izaicinājumi, kas ir saistīti ar pilsētas kultūras mantojuma saglabāšanu, infrastruktūras attīstību, vietējo un ārējo tūristu piesaisti, kā arī atbilstību mūsdienu tūrisma tendencēm.

Pilsētas apmeklētājus piesaista ne tikai nacionālajā un starptautiskajā līmenī atpazīstamie tūrisma objekti, bet arī pilsētas tūrisma, kultūras, aktīvās atpūtas un sporta iestādes un to organizētie pasākumi – dažādi svētki, festivāli u.c. pasākumi. Laika posmā no 2015. līdz 2019.gadam bija vērojams stabils iepriekš minēto pasākumu apmeklējumu skaita pieaugums. Taču COVID-19 pandēmijas noteiktie ierobežojumi 2020. un 2021.gadā atstāja būtisku ietekmi uz Daugavpils kultūras un tūrisma dzīvi, kā ietekmē samazinājās gan kopējais tūristu skaits, arī organizēto pasākumu un to apmeklētāju skaits, t.sk. samazinājās arī Vienības namā rīkoto pasākumu skaits. Pēc 2021.gada pilsētas kultūras, sporta pasākumu un tūrisma objektu apmeklējums ar katru gadu ir pieaudzis, norādot uz veiksmīgu spēju atlabt pēc pandēmijas laikā piedzīvotās lejupslīdes.

1. *attēls.* Apmeklējumu skaits kultūras, sporta iestāžu organizētajos pasākumos un tūrisma objektos (Daugavpils valstspilsētas pašvaldības dati, 2025)

Tūrismam Daugavpilī ir raksturīga izteikta sezonalitāte. Pēdējo gadu laikā mēneši, kuros tika reģistrēts vislielākais tūristu skaits pilsētā, ir maijs, jūnijs, jūlijs un augusts[[6]](#footnote-6). Tas liecina par to, ka rudenī, ziemā un pavasarī iztrūkst starptautiski vai reģionāli nozīmīgu notikumu un regulāru kultūras tūristu, kas spētu līdzsvarot tūristu plūsmas visu cauru gadu. Tūrisma sezonalitāte ierobežo ekonomisko izaugsmi, kā arī kultūras un tūrisma nozares attīstību, tāpēc, novēršot šo būtisko izaicinājumu, Daugavpilij ir jāveido daudzveidīgi, piekļūstami un visām sabiedrības grupām pievilcīgi kultūras pasākumi un piedāvājumi, t.sk. Vienības namā, kas palielinātu apmeklētāju plūsmas arī ziemas sezonā.


## Kultūras piedāvājums un līdzdalības iespējas Vienības namā

Daugavpils ir viena no Latvijas pilsētām, kura var lepoties ar vienotā ansamblī veidotu unikālu klasicisma un eklektisma stila apbūvi, taču liela daļa tās vēsturisko ēku ir novecojusi, neatbilst vides pieejamības prasībām un bieži vien nav pielāgojama šodienas infrastruktūras lietotāja vajadzībām, tāpēc ir nepieciešama šo ēku, t.sk. arī kultūras ēku, restaurācija, kas prasa vērienīgus finanšu ieguldījumus, lai tās pielāgotu mūsdienu kultūras pakalpojumu sniegšanas prasībām un pilnvērtīgi izmantotu, pastarpināti veicinot arī tūrisma un kopējo pilsētas ekonomisko attīstību. Lai saglabātu Latgales vēsturi, tradīcijas un vērtības nākamajām paaudzēm, saglabājot tās identitāti un nostiprinot vietējās sabiedrības piederības sajūtu un vienotību, ir nepieciešams saglabāt un atjaunot Daugavpils pilsētas arhitektoniski telpisko vidi, ko veido vēsturiskā plānojuma struktūra un izteiksmīgie arhitektūras elementi, tajā skaitā arī Vienības nams.

Vienības nams atrodas Valsts aizsargājamo kultūras pieminekļu sarakstā iekļautā reģiona nozīmes pilsētbūvniecības pieminekļa – Daugavpils pilsētas vēsturiskā centra (aizsardzības Nr.7429) teritorijā[[7]](#footnote-7). Tā vēsturiskā apbūve ir tapusi 19.gadsimtā saskaņā ar projektu, kas tika apstiprināts Pēterburgā 1826.gadā.

Vienības nama ēka Rīgas ielā 22A atrodas Daugavpils valstspilsētas pašvaldības īpašumā, bet šīs ēkas apsaimniekotājs ir **Daugavpils valstspilsētas pašvaldības iestāde „Vienības nams”** (turpmāk – DVPI “Vienības nams”). DVPI "Vienības nams" nodrošina kultūras procesa nepārtrauktību un ir vadošā pašvaldības iestāde, kas īsteno valsts un pašvaldības kultūrpolitiku un koordinē kultūras norišu organizēšanu pilsētā, kā arī ir atbildīga par kultūrpolitikas plānošanu, ieviešanu un uzraudzību pašvaldības kultūras iestādēs. Vienības nama darbības stratēģijas īstenošanas perioda ietvaros nav plānots mainīt Vienības nama ēkas apsaimniekotāju un šīs ēkas uzturēšanu un apsaimniekošanu ilgtermiņā turpinās nodrošināt DVPI “Vienības nams”, izmantojot iestādei ikgadēji piešķirtos pašvaldības budžeta līdzekļus.

DVPI “Vienības nams” paspārnē darbojas vairāki kultūras centri, ko ir rosinājis specifiskais iedzīvotāju nacionālais sastāvs pilsētā. Kultūras centri ir izveidoti ar mērķi sniegt iedzīvotājiem iespēju līdzdarboties savu nacionālo tradīciju kopšanā, tie piedāvā plašas iespējas līdzdarboties dažādos amatiermākslas kolektīvos, kā arī apmeklēt to rīkotos kultūras pasākumus, kas palīdz veidot pilsētas kultūras pasākumu piedāvājumu daudzveidīgu un dažādām sociālo, nacionālo un interešu grupu vajadzībām atbilstošu. DVPI “Vienības nams” organizatoriskā struktūra aplūkojama 1.attēlā.



1. *attēls*. DVPI “Vienības nams” organizatoriskā struktūra[[8]](#footnote-8)

Ar katru gadu kultūras un tūrisma pakalpojumu daudzveidība un klāsts Daugavpilī pakāpeniski pieaug. Vienības namā 2020.gadā tika izveidota jauna **kultūrtelpa – Tradīciju māja**, kas šobrīd piedāvā praktiskās nodarbībās un meistardarbnīcās izzināt latviešu tautas tradīcijas[[9]](#footnote-9). Lai stiprinātu Latgales identitāti un piederību, kā arī veicinātu nemateriālā kultūras mantojuma un tradīciju saglabāšanu un iedzīvināšanu, DVPI “Vienības nams” kultūrtelpā “Tradīciju māja” regulāri tiek rīkotas daudzveidīgas aktivitātes: tiek svinēti tradicionālie gadskārtu svētki, notiek amatniecības darbnīcas, rīkotas aktivitātes, kas veicina Latgales kulinārā mantojuma iepazīšanu, u.c. aktivitātes.

DVPI “Vienības nams” Latviešu un latgaliešu kultūras centra Tradīciju māja 2025.gadā saņēma vienu no augstākajiem Latvijā esošajiem apbalvojumiem folkloras jomā, ko pasniedz personām, kopām un kopienām par veikumu latviskās dzīvesziņas un tautas tradīciju kopšanas talkā, tādējādi popularizējot un daudzinot latvisko dzīvesziņu, tās pamatvērtības, izpausmes un ilgtspēju mūsdienu sabiedrībā - folkloras gada balvu „Austras koks” nominācijā „Aktivitātes folkloras jomā 2024.gadā”, kas apliecina Tradīciju mājas un tajā notiekošo aktivitāšu lielo nozīmi latviskās un latgaliskās kultūrtelpas stiprināšanā Daugavpilī un rīkoto pasākumu un īstenoto iniciatīvu nozīmi ne tikai lokālā, bet arī nacionālā un starptautiskā mērogā[[10]](#footnote-10).

2024.gadā DVPI “Vienības nams” ir iesaistījusies Interreg V-A Latvijas – Lietuvas pārrobežu sadarbības programmas 2021.-2027.gadam projektā “Digitālais tūrisms amatniecībā”, kas ļaus paplašināt Vienības nama telpās esošo tūrisma piedāvājumu. Projekta ietvaros Tradīciju mājā ir plānots līdz 2025.gada beigām izveidot digitālo amatniecības un dzīvesziņas ekspozīciju, kas būs interaktīva instalācija ar vairākiem tematiskajiem pieturas punktiem. Apmeklētājiem tiks sniegta iespēja ne tikai uzzināt par Latgales tradicionālo sētu, bet arī iegūt plašāku informāciju par reģionu un tā tradīcijām, kā arī iepazīt dažādus amatus un amatniecības izstrādājumus. Jaunizveidotais objekts sniegs paplašinātas kultūrvēsturiskās zināšanas par Latgales tradicionālās sētas teritoriju, tās tradīcijām un prasmēm, saglabājot tradicionālās kultūras vērtības. Lai nodrošinātu jauno pakalpojumu pilnīgu pieejamību visām sabiedrības grupām, t.sk. cilvēkiem ar ierobežotām kustību spējām, ir nepieciešami ieguldījumi vides pieejamības prasību nodrošināšanā, lai izveidotu labierīcības cilvēkiem ar kustību traucējumiem un izbūvētu pandusu, kas ļaus palielināt kultūrtelpas “Tradīciju māja” apmeklētāju skaitu.

DVPI “Vienības nams” Latviešu un latgaliešu kultūras centrā darbojas divi profesionālie orķestri un trīspadsmit amatiermākslas kolektīvi. Šajā ēkā 3. un 4. stāvā notiek mēģinājumi un uzstāšanās, taču esošā piekļuve telpām ir ierobežota, jo tās ir pieejamas tikai pa kāpnēm. Šāda situācija apgrūtina piekļuvi senioriem, vecākiem ar bērnu ratiņiem un cilvēkiem rehabilitācijas periodā pēc traumām, radot diskrimināciju un ierobežojot dažādu sabiedrības grupu iespējas piedalīties kultūras aktivitātēs.

Daugavpils Vienības nama ēkā mēģinājumus aizvada vairāki radošie kolektīvi, kas gūst panākumus un atzinību starptautiskos festivālos, konkursos un sekmīgi iekļaujas Dziesmu un deju svētku tradīcijas uzturēšanā un attīstīšanā. DVPI “Vienības nams” Latviešu un latgaliešu kultūras centra kolektīvi, kas darbojas Vienības namā apkopoti 1.tabulā.

1. *tabula.*

**DVPI “Vienības nams” Latviešu un latgaliešu kultūras centra profesionālie un amatiermākslas kolektīvi**

(2025.g., DVPI “Vienības nams” dati)

|  |  |  |
| --- | --- | --- |
| **KATEGORIJA** | **KOLEKTĪVS** | **DALĪBNIEKU SKAITS** |
| Profesionālie kolektīvi | Profesionālais pūšamo instrumentu orķestris “Daugava” (diriģents Arnolds Grīnberts) | 25 |
| Orķestris “Daugavpils Sinfonietta” (diriģents Renāts Cvečkovskis) | 27 |
| Amatiermākslas kolektīvi | Jauktais koris “Daugava” (diriģents Jevgeņijs Ustinskovs) | 40 |
| Vīru koris “Forte” (diriģents Jevgeņijs Ustinskovs) | 25 |
| Sieviešu koris “Rūta” (diriģente Maruta Veļičko) | 30 |
| Vidējās paaudzes deju kolektīvs “Saime” (vadītājs Vitālijs Šidlovskis) | 22 |
| Senioru deju kolektīvs “Atbalss” (vadītāja Dārta Stašāne) | 20 |
| Deju ansamblis “Laismeņa” (vadītāja Diāna Soldāne) | 38 |
| Vidējās paaudzes deju kolektīvs “Laismeņa” (vadītāja Diāna Soldāne) | 20 |
| Bērnu deju kolektīvs “Pienupīte” (vadītājas Inga Pīnupe un Inese Zuģicka) | 73 |
| Akordeonistu orķestris (vadītāja Tatjana Saratova) | 25 |
| Folkloras ansamblis “Dzīsme” (vadītāja Lūcija Vaivode) | 25 |
| Folkloras dziesmu un deju kopa “Svātra” (vadītāja Sarmīte Teivāne) | 29 |
| Folkloras kopa “Svātriņa” (vadītāja Baiba Pankjāne) | 9 |
| Bērnu vokālā studija “Pērlītes” (vadītāja Iveta Ustisnkova) | 39 |

Neskatoties uz atzinīgajiem novērtējumiem, ko šie kolektīvi gūst, šobrīd pastāv vairāki būtiski izaicinājumi, kas traucē šo amatiermākslas kolektīvu attīstībai - ierobežota nodarbību telpu un nepieciešamo palīgtelpu pieejamība, ierobežots finansējums šo kolektīvu darbībai (vadītāju, koncertmeistaru un repetitoru atalgojumam, tērpu, mūzikas instrumentu iegādei u.c.), metodiskā atbalsta trūkums amatiermākslas kolektīvu vadītājiem, kā arī tradīciju pārmantošanas un paaudžu maiņas izaicinājumi[[11]](#footnote-11).

DVPI “Vienības nams” organizē valsts un pilsētas, kā arī gadskārtu svētkus un koncertus, izglītojošos un izklaides pasākumus, veicina kultūras vērtību saglabāšanu, izplatību un pieejamību, kā arī kultūrprogrammu apmaiņu. DVPI “Vienības nams” ir arī daudzu starptautisku pasākumu organizētājs un projektu realizētājs, latviskās kultūrvides kopējs un uzturētājs. Iestādes prioritāte ir arī Vienības nama ēkas izpēte, popularizēšana un uzturēšana tās vēsturiskajā veidolā.[[12]](#footnote-12)

DVPI “Vienības nams” organizētie lielākie kultūras pasākumi ikgadēji pulcē lielu skaitu apmeklētāju - ne tikai pilsētas iedzīvotājus, bet arī viesus no visas Latvijas un arī ārvalstīm. Starptautiskie festivāli, tradicionālie un valsts svētku pasākumi notiek gan Vienības nama koncertzālē, gan mediju zālē, kā arī Tradīciju mājā. Atsevišķi plašāka mēroga pasākumi ietver gan koncertus, gan darbnīcas vai meistarklases, nodrošinot dažādām interešu grupām piemērotas aktivitātes.

**DVPI “Vienības nams” organizētie starptautiskie festivāli un pasākumi:**

1. Starptautiskais Daugavpils Garīgās mūzikas festivāls “Sudraba zvani” (notiek katru otro gadu, līdz COVID-19 pandēmijai 2019.gadā - 3000, 2024.g. ~500 apmeklētāji);
2. Daugavpils starptautiskais Folkloras festivāls (notiek katru otro gadu, apmeklētāju skaits ~2500);
3. Daugavpils starptautiskais akordeona mūzikas festivāls (notiek katru otro gadu, apmeklētāju skaits ~1500);
4. Starptautiskais džeza mūzikas festivāls “Jazz Joy Spring” (notiek katru otro gadu, apmeklētāju skaits 1000 - 1500);
5. Mūzikas un mākslas festivāls “Daugavpils ReStArt” (apmeklētāju skaits 2023. un 2024.gadā ~1500 katru gadu);
6. “Rīgas ielas svētki” (2024.gadā apmeklētāju skaits ~2000);
7. Starptautiskais koncertu cikls “Muzikālais augusts” Daugavpilī (apmeklētāju skaits 2023.gadā ~4100, 2024.gadā ~4000);
8. Starptautiskais tautas kultūras festivāls “Baltkrievu gadatirgus Daugavpilī” (rīko Baltkrievu kultūras centrs, apmeklētāju skaits ~1000);
9. Starptautiskais Jaunatnes Poļu garīgās dziesmas festivāls un Poļu folkloras festivāls “Poļu folklora Latgalē” (rīko Poļu kultūras centrs, apmeklētāju skaits ~800);
10. P.Krūmiņa Starptautiskais orķestru festivāls (apmeklētāju skaits 2024.gadā ~600);
11. Vienības nama dzimšanas dienas pasākumu cikls (apmeklētāju skaits 2024.gadā ~800).
12. Daugavpils pilsētas svētki (apmeklētāju skaits 2024. gadā ~ 60 000).

**DVPI “Vienības nams” organizētie tradicionālie un valsts svētku pasākumi Daugavpilī:**

1. Latgales Dziesmu svētki (sadarbībā ar Latvijas Nacionālo kultūras centru reizi piecos gados, notiks 2025.gadā);
2. Latvijas Republikas Neatkarības atjaunošanas dienas svinības 4.maijā (vidēji 2000 apmeklētāji);
3. Lāčplēša diena 11.novembrī un Latvijas Neatkarības dienas svinības 18.novembrī (vidēji 5000 apmeklētāji);
4. Otrās Lieldienas Daugavpilī (~2000 apmeklētāji);
5. Ziemassvētku pasākumu cikls (pilsētas egles iedegšana, Ziemassvētki, Jaunā gada

sagaidīšana, ~13 000 apmeklētāji) u.c. pasākumi.

1. Vasaras saulgriežu pasākumi (ielīgošana, Jāņi, ~3000 apmeklētāji)
2. Polijas Neatkarības diena (rīko Poļu kultūras centrs, 500-800 apmeklētāji);
3. Bērnu svētki “Svjatočnije poteški” (rīko Krievu kultūras centrs, 1000 apmeklētāju);
4. Slāvu kultūras dienas (rīko Baltkrievu kultūras centrs, Krievu kultūras centrs un Ukraiņu kultūras centrs, ~500 apmeklētāji);

Vienības namā Rīgas ielā 22A darbojas **Latgales Centrālā bibliotēka** – pašvaldības budžeta iestāde, kas sniedz plašu bibliotekāro pakalpojumu klāstu Daugavpils valstspilsētas un Latgales reģiona iedzīvotājiem. Bibliotēka veido novadpētniecības datubāzes, veic nemateriālā kultūras mantojuma digitalizāciju, nodrošinot ilglaicīgu saglabāšanu un informācijas publisku pieejamību. Bibliotēka regulāri organizē izglītojošajos seminārus un pasākumus, paplašina elektroniskā kataloga pakalpojumus, aktīvi piedalās projektos, tādējādi paplašinot piedāvājumu klāstu, un kļūstot par sabiedriskās saskarsmes centru, sniedzot atbalstu vietējās sabiedrības attīstībā. Bibliotēkai ir reģiona galvenās bibliotēkas statuss, tā darbojas kā administrējošais, koordinējošais un metodiskais centrs Daugavpils publiskajām bibliotēkām.

Ar Eiropas Savienības finansiālu atbalstu 2019. gadā tika izveidots Latgales Centrālās bibliotēkas **Ģimenes digitālo aktivitāšu centrs**, kas nodrošina mūsdienīgus IKT risinājumus un pakalpojumus. Centra krājumā ir drukātas grāmatas, galda un datoru spēles, audiovizuālie un elektroniskie dokumenti. Līdz ar centra atklāšanu tika ieviesti jaunie pakalpojumi dažādām lietotāju grupām.[[13]](#footnote-13) Galvenā mērķauditorija, kas apmeklē Vienības nama telpās izvietoto Ģimenes digitālo aktivitāšu centru, ir ģimenes, bērni un jaunieši, kas varētu būt arī Vienības nama izveidoto jauno pakalpojumu potenciālā mērķauditorija. 2024. gadā centrs piedāvāja lietotājiem ne tikai apmācību programmas, kuras ir orientētas uz bērnu un jauniešu auditoriju, bet arī radošās darbnīcas, t.sk. 3D pildspalvu radošā darbnīcu (225 darbnīcas, 658 dalībnieki), Robotu darbnīcu (73 darbnīcas, 140 dalībnieki), Grāmatzīmju veidošanas darbnīcu (14 darbnīcas, 33 dalībnieki), Robotikas nodarbības (10 nodarbību cikli, 56 dalībnieki)[[14]](#footnote-14). Lai paplašinātu un pilnveidotu centra pakalpojumus, 2025. gadā tika uzsākts 2021.–2027. gada INTERREG VI-A Latvijas-Lietuvas programmas projekts “Iedrošināt ikvienu: ģimenes digitālo aktivitāšu centru attīstība Latvijā un Lietuvā” (DigiAll).

**Latgales kulinārā mantojuma centrs “Šmakovka”**, kas atrodas Vienības nama telpās, ir Latvijā lielākā un modernākā ekspozīcija, kas piedāvā mūsdienīgu un atraktīvu stāstu par Latgales stipro dzērienu, kas ir jau kļuvis par Latgales reģiona savdabīgu zīmolu. Centra ekspozīcijām trijās zālēs ir arī izglītojoša loma, centrā iespējams aplūkot mūsdienu pārtikas rūpniecības tehnikas komplektu, kas iepazīstina ar kvalitatīvas šmakovkas pagatavošanu, izmantojot jaunākās tehnoloģijas un ievērojot spēkā esošos pārtikas rūpniecības normatīvus. Latgales kulinārā mantojuma centrs piedāvā interaktīvi sešās valodās izzināt šmakovkas tapšanas procesu, aplūkot autentiskas un iespaidīgas ražošanas iekārtas, ekskursijas gida pavadībā (latgaliešu, latviešu, krievu un angļu valodā), audiogidus sešās valodās, oriģinālus suvenīrus ar ekspozīcijas simboliku un šmakovkas degustācijas, ko nodrošina licencēts šmakovkas ražotājs.[[15]](#footnote-15)

Vienības namā atrodas arī Daugavpils pašvaldības centrālās pārvaldes Sabiedrisko attiecību un tūrisma departamenta **Tūrisma nodaļa**, kuras uzdevumos ietilpst plaša, daudzveidīga tūrisma pakalpojumu klāsta Daugavpils pilsētā attīstīšana un Tūristu apkalpošanas centra funkcionēšanas nodrošināšana, kā arī citi tūrisma vides attīstības uzdevumi. 2024.gadā Tūristu apkalpošanas centru Rīgas ielā 22A apmeklēja 18 174 apmeklētāji, kuri vērsās, lai saņemtu informāciju, iegādātos suvenīrus.

Vienības namā darbojas arī vienīgais valsts finansētais profesionālais teātris Latgalē – **Daugavpils teātris**, kas skatītājiem piedāvā dramatiskās, muzikālās, plastiskās un postdramatiskās izrādes latviešu, krievu un latgaliešu valodā, nodrošinot profesionālās teātra mākslas pieejamību Latgales reģiona iedzīvotājiem. Daugavpils teātra ilgtermiņa stratēģiskais mērķis ir veicināt kultūras procesu decentralizāciju Latvijā, sabiedrības integrāciju, kā arī rosināt starpkultūru dialogu reģionā un ārpus tā, nodrošinot daudzveidīgas teātra mākslas pieejamību Latgales reģionā un popularizējot latgaliskās kultūras vērtības, kā arī iestudējot dažādu žanru izrādes latviešu, latgaliešu un mazākumtautību valodās.[[16]](#footnote-16)

Pēc COVID-19 pandēmijās laikā no 2021.gada līdz 2023.gadam izrāžu skaits Daugavpils teātrī ir pieaudzis gandrīz četras reizes, bet apmeklējumu skaits pieaudzis vienpadsmit reizes, norādot uz stabili pieaugošu apmeklētāju skaita, kas turpmākajos gados visticamāk turpinās pieaugt, pateicoties daudzveidīgajām teātra izrādēm un jauniestudējumiem, kas tiek piedāvāti skatītājiem[[17]](#footnote-17).

Kopumā iepriekš nosaukto kultūras institūciju apmeklētība pieaug, ko veicina to daudzveidīgais pakalpojumu piedāvājums gan vietējiem iedzīvotājiem, gan Latvijas un ārvalstu viesiem, skat. 2.tabulu.

1. *tabula.*

**Vienības nama ēkā izvietoto kultūras un tūrisma jomas institūciju apmeklējuma statistika**

(Avots: Tūrisma nodaļas, DVPI “Vienības nams”, LCB dati)[[18]](#footnote-18)

| **N.P.K.** | **NOSAUKUMS** | **APMEKLĒJUMU SKAITS (TŪKST.)** | | | |
| --- | --- | --- | --- | --- | --- |
| **2021.g.** | **2022.g.** | **2023.g.** | **2024.g.** | |
| 1. | Daugavpils tūrisma, kultūras un aktīvās atpūtas iestādes kopā | 199 407 | 595 570 | 730 203 | 871 213 | |
| 2. | Vienības nama organizētie pasākumi kopā gan iekštelpās, gan ārtelpās (iekštelpās). | 3 368  (1000) | 61 770  (17 788) | 84 232  (33 079) | 107 000  (33 265) | |
| 3. | Daugavpils teātris[[19]](#footnote-19) | 2 451 | 16 571 | 27 658 | 35 669 | |
| 4. | Latgales Centrālā bibliotēka (LCB) (fiziskais apmeklējums) | 133 125 | 144 326 | 158 919 | 155 031 | |
| 4.1. | LCB Ģimenes digitālo aktivitāšu centrs | 2 697 | 6 416 | 9 962 | 10 670 | |
| 5. | Latgales kulinārā mantojuma centrs “Šmakovka” | 17 516 | 19 311 | 18 234 | 10 320 | |
| 6. | Tūristu apkalpošanas centrs | 11 184 | 14 562 | 19 580 | 18 174 | |

Kultūras pasākumu īstenošanai Vienības namā ir pieejamas dažādas norises vietas - izstāžu zāles, koncertzāle, teātra zāle, radošo kolektīvu mēģinājumu telpas, kā arī mācību telpas un darbnīcas. Telpu nolietojuma pakāpe ir atšķirīga – lielā daļā ir veikta renovācija vai kosmētiskais remonts, tomēr atsevišķām telpām tas ir veikts diezgan sen - spoguļzālē 2002.gadā, Daugavpils teātra zālē 2008.gadā, bet, piemēram, bibliotēkas lietotāju apkalpošanas telpu nolietojums ir 30%. Būtiski ir uzsvērt, ka šo telpu vides pieejamība cilvēkiem ar ierobežotām kustību spējām pamatā netiek nodrošināta un Vienības nama koncertzāles, Vienības nama radošo kolektīvu mēģinājumu norises vietas, kā arī kultūrtelpas “Tradīciju māja” piekļūstamība ir ierobežota, kas šobrīd liedz iespēju cilvēkiem ar ierobežotām kustību spējām apmeklēt lielāko daļu pilsētā notiekošo kultūras pasākumu, kam tuvākajos gados ir jāspēj rast risinājums, lai tiktu veicināta sabiedrības sociālā integrācija un vietējās kopienas saliedētība, nodrošinot visiem iedzīvotājiem vienlīdzīgas iespējas piedalīties kultūras pasākumos un aktivitātēs, kas notiek gan pilsētā, gan tieši Vienības namā.

Papildus kultūras jomas pakalpojumu un pasākumu norišu nodrošināšanai nepieciešamajām telpām un infrastruktūrai, būtiski ir nodrošināt un pakāpeniski atjaunot arī Vienības nama materiāltehnisko bāzi, t.sk. audiovizuālo u.c. aprīkojumu, kā arī informācijas tehnoloģijas, kas būtiski uzlabotu sniegto kultūras jomas pakalpojumu kvalitāti. Informācija par Vienības nama ēkā pieejamo kultūras norišu telpu infrastruktūru, pieejamo aprīkojumu detalizētāk atspoguļota 3. tabulā.

1. *tabula.*

**Kultūras norises telpas Vienības nama ēkā (DVPI “Vienības nams” dati)**

| **VEIDS** | **PLATĪBA** | **IETILPĪBA (SĒDVIETU / STĀVVIETU SKAITS)** | **PIEEJAMAIS GALVENAIS APRĪKOJUMS** | **PIEEJAMĪBA CILVĒKIEM AR ĪPAŠĀM VAJADZĪBĀM** | **NOLIETOJUMA PAKĀPE / RENOVĀCIJAS GADS** | **ĪPAŠUMTIESĪBAS** | **PIEZĪMES** |
| --- | --- | --- | --- | --- | --- | --- | --- |
| **Izstāžu zāles** | | | | | | | |
| 1. Latgales Centrālā bibliotēka | | | | | | | |
| 1.1. Bibliotēkas lietotāju apkalpošanas telpas (sienas, 2.stāvs) | 250 m2 | 40 /100 | Izstāžu apgaismojums, darbu piekares sistēmas, skaņas aparatūra, projektors, krēsli, galdi. | Ir | Nolietojums 30% | Pašvaldības | Fotoizstādes, mākslas izstādes, tikšanās, prezentācijas u.c. |
| 1.2. ASV Informācijas centra telpas (sienas, 2.stāvs) | 50 m2 | 20/50 | Izstāžu apgaismojums, darbu piekares sistēmas, skaņas aparatūra, projektors, interaktīva tāfele, krēsli, galdi, molberti | Ir | Telpas renovētas 2019.gadā | Pašvaldības | Fotoizstādes, mākslas izstādes, tikšanās, prezentācijas u.c. |
| **Koncertu zāles** | | | | | | | |
| 2. Vienības nams | | | | | | | |
| 2.1. Koncertzāle (Filharmonijas tipa skatuve) | Zāle 448,9 m2;   skatuve 100 m2 | 400 | Skaņa, gaisma, koncertflīģelis "Yamaha",   mākslinieku telpas | Nav | 2020 | Pašvaldības | Klasiskās mūzikas   (solisti, ansambļi, orķestri), instrumentālās, kora un vokālās mūzikas koncerti |
| 2.2. Mediju zāle | 127 m2 | 80 | Skaņa, gaisma, videoprojekcija | Nav | 2019 | Pašvaldības | Nelielu sastāvu (3-8 cilv.) Instrumentālās, džeza, estrādes mūzikas koncerti |
| 2.3. Mazā zāle | 133,1 m2 | 80 | Galdi, krēsli | Nav | 2018 | Pašvaldības | Kamerkoncerti, lekcijas,   konferences, sapulces |
| **Teātra zāles** | | | | | | | |
| 3. Daugavpils teātra zāle | 4367 m2 | 530 |  | Ir | 2008.g.zāles kosmētiskais remonts | Pašvaldības, teātrim telpas nodotas patapinājumā | Izrādes, koncerti |
| **Radošo kolektīvu mēģinājumu norises vietas** | | | | | | | |
| 4. VN Spoguļzāle | 100 m2 | 30 | Klavieres, ģērbtuves, palīgtelpas | Nav | 2002.g. | Pašvaldības | VN deju kolektīvu mēģinājumu telpas |
| 5. VN radošo kolektīvu mēģinājumu klases simfoniskajam orķestrim, pūtēju orķestrim, akordeonistu orķestrim, koriem, folkloras un vokālās mākslas kolektīviem | Vairākas, 20 - 60 m2 | 5 – 50 | Klavieres, krēsli | Nav | 2019.g. | Pašvaldības | VN radošo kolektīvu mēģinājumu telpas |
| **Mācību telpas, studijas, darbnīcas** | | | | | | | |
| 6. VN Tradīciju māja | 50 m2 | 40 | Galdi, krēsli, podesti, palīgtelpas | Nav | 2020.g. | Pašvaldības | Tautas tradīciju mākslas izstādes, lekcijas, tautas mākslas nodarbības, tradicionālo gadskārtu svētki. |
| 7. Latgales Centrālā bibliotēkas  Ģimenes digitālo aktivitāšu centrs | 150 m2 | 40/60 | Datori, skārienjutīgie ekrāni, interaktīva tāfele, virtuālā realitāte, XBOX ONE spēļu konsoles, 3D printeri un pildspalvas, burvju paklājs, digitālā mājturība, skaņas aparatūra, projektors, krēsli, galdi u.c. | Ir | Izveidots 2019.gadā. | Pašvaldības | Radošās darbnīcas bērniem (robotika, 3D modelēšana, digitālā mājturība, grāmatzīmju veidošana u.c.), ekskursijas, senioru apmācība darbam ar datoru, interaktīvas izstādes u.c. |

Lai novērtētu valsts nozīmes arhitektūras pieminekļa Nr.4839 “Vienības nams” tehnisko stāvokli, 2017.gadā tika veikta tehniskā apsekošana un saņemts atzinums, kas norāda uz vairākiem trūkumiem un atsevišķu ēkas konstrukciju nepamierinošo stāvokli. Piemēram, mehāniskā sienu stiprība ir apmierinoša, bet to siltuma caurlaidība – neapmierinoša, tika konstatēti pagraba pārseguma mitruma bojājumi, mehāniski bojājumi, novērota stiegrojuma, tērauda profilu sijas korozija. Attiecībā uz jumtu - gludā cinkotā skārda segums ir bojāts un deformējies, nekvalitatīvi izveidoti lokšņu salaidumi, kā arī pieslēgumi pie mūra sienām, kas norāda uz neapmierinošu jumta stāvokli[[20]](#footnote-20). Tehniskais atzinums norāda uz nepieciešamību uzlabot ēkas tehnisko stāvokli un veikt renovācijas darbus, kas ļaus saglabāt ēkas funkcionalitāti turpmākajos gados labvēlīgos apstākļos.

## Vienības nama attīstības analīze - SVID

Vienības nama darbības stipro un vājo pušu, draudu un iespēju (SVID) analīze veikta, pamatojoties uz esošās situācijas novērtējumu, pieejamajiem statistikas datiem, pašvaldības institūciju rīcībā esošiem datiem, kā arī dokumenta izstrādes gaitā veiktās aptaujas laikā iegūto dažādu mērķa grupu vērtējumu par aktuālo Vienības nama kultūras piedāvājumu un tā attīstības iespējām.

|  |  |
| --- | --- |
| **STIPRĀS PUSES** | **VĀJĀS PUSES** |
| * Nacionālas nozīmes kultūras mantojuma vērtība un statuss   (Daugavpils atpazīstamības un identitātes simbols);   * Vienības nama ēkas atrašanās vieta   (Pilsētas centrā ar stabilu tūrisma plūsmu - pieejams apmeklētājiem, viegli integrējams citu aktivitāšu vai maršrutu ietvaros);   * Daudzveidīga telpu piedāvājuma pieejamība   (pieejamas dažādas telpas, t.sk. koncertzāle, radošo kolektīvu mēģinājumu telpas u.c., kas ļauj rīkot dažāda veida kultūras pasākumus);   * Kultūras dzīves centrs   (regulāri notiek pasākumi, izstādes, koncerti, kas veicina sabiedrības iesaisti pilsētas kultūras procesos);   * Tradicionāli un atpazīstami kultūras festivāli un pasākumi   (Folkloras festivāls, Garīgās mūzikas festivāls u.c.);   * Pašvaldības ieinteresētība kultūras mantojuma objekta saglabāšanā un attīstībā, atbalsts uzturēšanai; | * Nepietiekams finansējums ēkas jumta, pagraba, ārsienu u.c. konstrukciju atjaunošanai, ventilācijas uzlabošanai, mehānisko un korozijas bojājumu novēršanai; * Nepietiekama ēkas piekļuve visām sabiedrības grupām   (nepieciešami uzlabojumi vides pieejamības nodrošināšanā);   * Dažādu auditoriju interesēm neatbilstošs kultūras piedāvājums (īpaši bērniem un jauniešiem); * Izteikta pilsētas tūrisma sezonalitāte vasaras mēnešos, kas ietekmē tūrisma plūsmu nevienmērīgumu; * Piedāvājumā neietilpst jauni, netradicionāli pasākumu formāti; * Nepietiekams kultūras norišu mārketings, izmantojot daudzveidīgus komunikācijas kanālus; |
| **IESPĒJAS** | **DRAUDI** |
| * Uzlabot fiziskās vides piekļūstamību (uzstādot kāpņu pacēlājus, liftu un pielāgojot sanitāros mezglus); * Veidot jaunus kultūras pakalpojumus dažādām mērķauditorijām; * Pilnveidot sniegto kultūras pakalpojumu kvalitāti; * Veicināt unikālās vēsturiskās kultūrvides saglabāšanu, sekmējot kultūras pieminekļa saglabāšanu; * Izmantot plašāk kultūrvēsturisko mantojumu reģionālā zīmola un tūrisma piedāvājuma veidošanā; * Organizēt starptautiska mēroga kultūras pasākumus visa gada garumā, piesaistot vietējos un ārvalstu tūristus; * Veicināt kultūras un tūrisma sinerģija   (iespēja kļūt par spēcīgu tūrisma vilkmi Daugavpilī un Latgalē kopumā);   * Nodrošināt sabiedrībai iespēju līdzdarboties kopienas un vietējo tradīciju saglabāšanas aktivitātēs; * Palielināt DVPI “Vienības nams” darbinieku profesionālo kapacitāti; | * Valsts nozīmes kultūras pieminekļa, kas raksturo Daugavpils unikalitāti, pieaugošais infrastruktūras nolietojums; * Demogrāfiskās situācijas lejupslīde pilsētā un Latgales reģionā; * Nepietiekama kultūras pieejamība atsevišķām sabiedrības grupām un/vai pasākumu piedāvājuma neatbilstība laikmeta prasībām, zaudējot kultūras auditoriju; * Vienības nama kā kultūras un tūrisma galamērķa potenciāla neizmantošana, neveicot mērķtiecīgu tā tēla veidošanu un ieguldījumu mārketingā; * Liels publiskās infrastruktūras uzturēšanas slogs uzturēšanai no pašvaldības budžeta, kas var svārstīties, atkarībā no politiskās gribas un vadības izpratnes; |

# Stratēģiskā daļa

## DVPI “Vienības nams” misija, vīzija un vērtības

**Misija:**

Vienības nama misija ir būt par Latgales kultūras tiltu, kas savieno cilvēkus, laikus un tradīcijas, kopjot un bagātinot Daugavpils kultūras dzīvi, saglabājot un godinot Latgales reģiona mantojumu, vienlaikus atveroties jaunai radošai elpai. Ar mīlestību pret tautas tradīcijām un cieņu pret daudzveidību, Vienības nams veido vidi, kur ikviens – neatkarīgi no fiziskajām spējām, sociālā statusa vai dzīvesvietas – var justies piederīgs, iedvesmots un aicināts piedalīties pilsētas kultūras procesos, tādējādi stiprinot vietējo iedzīvotāju kopienu.

**Vīzija:**

Vienības nams – atvērta, daudzveidīga un iekļaujoša kultūras platforma Latgales reģionā, kur ikviens jūtas piederīgs un iedvesmots līdzdarboties, un nozīmīgs kultūras centrs, kas savieno tradīcijas ar jaunradi, veicina sadarbību starp kopienām un rada vidi, kur kultūra ir pieejama ikvienam – neatkarīgi no fiziskajām spējām, sociālā statusa vai dzīvesvietas. Iestāde, kas veido nākotni, kur kultūra kļūst par sabiedrības attīstības un vienotības pamatu.

**Vērtības:**

* pārmantojamība un tradīciju pēctecība;
* valstiskums, pilsoniskā apziņa un līdzdalība;
* daudzveidība un cieņa pret dažādību;
* radošums, atvērtība un izaugsme;
* iekļaušana un piederība.

## Darbības mērķi un uzdevumi

Vienības nams kā valsts nozīmes kultūras piemineklis ieņem būtisku lomu Daugavpils un Latgales reģiona kultūras telpā, kalpojot kā daudzfunkcionāls kultūras centrs, kurš vienlaikus ir arī nozīmīgs kultūrvēsturisks mantojuma objekts. Stratēģija vērsta uz ilgtspējīgu attīstību, kas balstīta uz kultūras mantojuma saglabāšanu, atvērtību sabiedrībai, vietējās kopienas labklājības veicināšanu un dzīves kvalitātes uzlabošanu.

**Vienības nama ilgtermiņa mērķi stratēģijas darbības periodam ir:**

* + - 1. Veicināt Latgales identitātes un kultūras mantojuma saglabāšanu un iedzīvināšanu;
      2. Nodrošināt daudzveidīgu, kvalitatīvu un mūsdienīgu kultūras norišu piedāvājumu visa gada garumā;
      3. Veicināt Latvijas un ārvalstu kultūras tūristu skaita pieaugumu;
      4. Attīstīt ilgtspējīgu, mērķtiecīgu un vienotu kultūras norišu pārvaldību Vienības namā.

|  |  |  |  |
| --- | --- | --- | --- |
| **Mērķis / Uzdevumi** | **Sasniedzamie rezultāti** | **Izpildes laiks** | **Finanšu resursi un avoti** |
| 1.mērķis:  **Veicināt Latgales identitātes un kultūras mantojuma saglabāšanu un iedzīvināšanu** | | | |
| 1.1.Nodrošināt Vienības nama kā kultūras pieminekļa saglabāšanu, atjaunošanu un iekļaušanu kultūras tūrisma piedāvājumā. | * Uzlabota un modernizēta Vienības nama infrastruktūra; * Pievilcīgas, ērtas un visām sabiedrības grupām piekļūstamas Vienības nama telpas ar mūsdienīgu materiāltehnisko bāzi; | līdz 2027.gada beigām | PB, VB, ES  Fondi |
| 1.2. Saglabāt un iedzīvināt nemateriālo kultūras mantojumu un tradīcijas. | * Veicināta nemateriālā kultūras mantojuma vērtību, tradīciju, amata prasmju pārmantojamība; * Koptas Nacionālās Dziesmu un deju svētku tradīcijas; * Organizēta amatiermākslas kolektīvu darbība un attīstība, sniegts atbalsts; * Sekmēta bērnu, jauniešu iesaiste tradīciju un mantojuma saglabāšanā; | Pastāvīgi | PB, VB |
| 1.3. Virzīt tūrismā un popularizēt Vienības namu kā kultūrvēsturiskā mantojuma objektu. | * Jaunu kultūras pakalpojumu veidošana, kas balstīti kultūrvēsturiskajā mantojumā; * Dažādos veidos popularizēts Vienības nama kultūrvēsturiskā mantojuma piedāvājums (tūrisma portālos, sociālo tīklu kontos, izstādēs u.c.); * Pieaug apmeklējums. | Pastāvīgi | PB |
| 1.4. Veicināt vietējās kopienas iesaisti kultūras mantojuma un tradīciju saglabāšanā. | * Organizēti dažādi tautas tradīciju pasākumi, iesaistot dažādas mērķu grupas, tādējādi veicinot līdztiesību kultūras norišu piekļūstamībā; * Nodrošināti kopienas socializēšanas pakalpojumi; * Tradīciju mājā rīkotas meistarklases, radošās darbnīcas un citas neformālās aktivitātes izpratnes veicināšanai par Latgales tradīcijām un dažādu amata prasmju apgūšanai; * Veicināta latviskās dzīvesziņas, tās pamatvērtību, izpausmes un ilgtspējas daudzināšana mūsdienu sabiedrībā; * Pieaug iedzīvotāju piederības sajūta; | Pastāvīgi | PB, VB, ES  Fondi |
| 2.mērķis:  **Nodrošināt daudzveidīgu, kvalitatīvu un mūsdienīgu kultūras norišu piedāvājumu visa gada garumā** | | | |
| 2.1. Uzlabot esošos un radīt jaunus, kvalitatīvus kultūras pakalpojumus. | * Īstenotas neformālās izglītības aktivitātes meistarklašu, izglītojošu pasākumu, semināru, apmācību, radošo darbnīcu u.tml. formātā; * Ieviesti jauni, t.sk. netradicionāli pasākumu formāti, piemēram, “Stand-up” izrādes; * Radīts īpaši jauniešiem pievilcīgs kultūras piedāvājums līdzdalības kultūras norisēs sekmēšanai; * Izveidota moderna “Black-box” zāle, mūzikas klubs; * Izveidota multifunkcionāla zāle dažādām auditorijām un vajadzībām, kultūras mantojuma saglabāšanas un popularizēšanas aktivitāšu īstenošanai. | Pastāvīgi | PB, VB, ES  Fondi |
| 2.2. Attīstīt pilsētas un reģionālas nozīmes kultūras piedāvājumu. | * Pieaug kultūras pasākumu apmeklētība; * Nodrošināts kvalitatīvs un daudzpusīgs kultūras pasākumu piedāvājums dažādām apmeklētāju mērķa grupām; * Sekmēta amatiermākslas kolektīvu iesaiste liela mēroga kultūras pasākumos; * Pieaug iekšzemes tūristu skaits. | Pastāvīgi | PB |
| 2.3. Attīstīt nacionālas un starptautiskas nozīmes kultūras piedāvājumu. | * Rīkoti kvalitatīvi un plaši apmeklēti nacionāla un starptautiska mēroga festivāli, konkursi, koncerti un citi pasākumi; * Pieaug iekšzemes un ārvalstu tūristu skaits. | Pastāvīgi | PB |
| 3.mērķis  **Veicināt Latvijas un ārvalstu kultūras tūristu skaita pieaugumu** | | | |
| 3.1. Attīstīt sadarbību kultūrtūrisma sekmēšanai. | * Veicināta kultūras un tūrisma jomu sadarbība, organizējot uz kultūrtūrismu orientētus pasākumus; | Pastāvīgi | PB, VB, ES fondi |
| 3.2. Īstenot kultūras norišu mārketingu, izmantojot daudzveidīgus komunikācijas kanālus. | * Uzturēta Vienības nama mājas lapa un konti sociālajos tīklos; * Nodrošināta Vienības nama kultūras piedāvājuma publicitāte vietējos, nacionālajos un starptautiskajos medijos; * Nodrošināta informācija par kultūras norisēm un piedāvājumu Daugavpils valstspilsētas pašvaldības mājas lapā, sociālo tīklu kontos un pasākumu kalendārā, afišā, integrējot to kopējā Daugavpils tūrisma piedāvājumā; * Nodrošināta informācijas pieejamība par Vienības nama kultūras jomas piedāvājumu Latgales reģiona tūrisma mājas lapās, integrējot to kopējā Latgales tūrisma piedāvājumā; * Izplatīta informācija starptautiskajās tūrisma izstādēs, kontaktbiržās, kā arī masu medijos un drukātos materiālos; * Vietējo un ārvalstu tūristu skaita, Vienības nama apmeklējumu pieaugums. | Pastāvīgi | PB |
| 4.mērķis  **Attīstīt ilgtspējīgu, mērķtiecīgu un vienotu kultūras norišu pārvaldību Vienības namā** | | | |
| 4.1. Nodrošināt un attīstīt mūsdienīgu kultūras nozares pārvaldību. | * Ieviesta Vienības nama darbības stratēģija, reizi gadā veicot sasniegto rezultātu analīzi; * Organizēti kultūras darbinieku profesionālās pilnveides un pieredzes apmaiņas pasākumi; * Veikta pasākumu izvērtēšana, pārmaiņu plānošana un ieviešana; * Attīstīta dažāda veida kultūras iestāžu sadarbība kultūras piedāvājuma nodrošināšanā; * Ieviesti videi draudzīgi pasākumu organizēšanas principi; * Īstenoti starpnozaru sadarbības projekti un komunikācija. | Pastāvīgi | PB, VB, ES fondi |

Vienības nama darbības mērķi un uzdevumi noteikti saskaņā ar Latvijas ilgtspējīgas attīstības stratēģijas līdz 2030.gadam stratēģiskajiem uzstādījumiem, kas paredz kultūras telpas saglabāšanu, mijiedarbību un bagātināšanu ar mērķi veicināt piederības izjūtu Latvijas kultūras telpai, attīstīt sabiedrības radošumā balstītu konkurētspējīgu nacionālo identitāti un veidot Latvijā kvalitatīvu kultūrvidi[[21]](#footnote-21). Kā arī mērķi un uzdevumi ir definēti, balstoties uz Daugavpils valstspilsētas un Augšdaugavas novada attīstības programmā 2022.-2027.gadam noteiktajām tūrisma attīstības prioritātēm un Daugavpils valstspilsētas rīcības plānā noteiktajiem uzdevumiem:

* Attīstīt sociāli iekļaujošu un integrētu vidi;
* Veicināt Latgales identitātes saglabāšanu un attīstību;
* Saglabāt un attīstīt nemateriālo (kultūrvēsturisko) mantojumu un tradīcijas;
* Uzlabot kultūras iestāžu infrastruktūru un materiāli tehnisko bāzi;
* Sekmēt kultūrtūrisma un radošā tūrisma attīstību;
* Atjaunot un attīstīt kultūrvēsturiskā mantojuma infrastruktūru un materiāli tehnisko bāzi.

Vienības nama darbības stratēģijas ietvars balstās arī uz spēkā esošās Daugavpils pilsētas kultūras attīstības programmas 2021. – 2027.gadam stratēģiskajiem uzstādījumiem un prioritātēm, kurā Daugavpils plāno dinamisku kultūras jomas attīstību, nodrošinot daudzveidīgu un laikmetīgu kultūras piedāvājumu, rosinot radošo brīvību un pašizpausmi, kā arī rūpējoties par kultūras mantojumu un veidojot iedzīvotāju piederības izjūtu pilsētai[[22]](#footnote-22).

Stratēģijā definētie mērķi un uzdevumi veicinās pozitīvu ietekmi uz šobrīd pilsētvidē pastāvošajiem attīstības izaicinājumiem, t.sk. pilsētas ēku infrastruktūras nolietojumu, kur nepieciešami ieguldījumi atjaunošanai, demogrāfiskajai lejupslīdei, kas motivē pielāgot publisko pakalpojumu saturu un pieejamību jaunā laika prasībām, kā arī ekonomiskajiem izaicinājumiem, kur tūrisma, t.sk. kultūras tūrisma, veicināšana var sniegt būtisku pienesumu ekonomikas izaugsmes veicināšanai.

## Mērķa grupas apraksts

Ar mērķi saglabāt kultūras mantojuma vērtības, padarīt tās pieejamākas visiem sabiedrības locekļiem un aktivizēt vietējo kultūras dzīvi Vienības nama darbība ir vērsta uz sabiedrības integrāciju un piekļūstamību visiem iedzīvotājiem, vienlaikus uzlabojot gan infrastruktūru, gan pakalpojumu kvalitāti, lai tie atbilstu dažādu mērķa grupu vajadzībām. Vienība nama kultūras jomas piedāvājums tiek veidots, ņemot vērā vietējās kopienas daudzveidību un to, kā katra mērķa grupa var pilnībā piedalīties un gūt labumu no kultūras un vietējās kopienas aktivitātēm.

Veidojot kultūras piedāvājumu Vienības namā, pasākumu un aktivitāšu saturs tiks veidots, nodrošinot kvalitāti un plašu apmeklētību, tiks rīkoti nacionāla un starptautiska mēroga festivāli, konkursi, koncerti un citi pasākumi, kas piesaistīs ārvalstu viesus kā apmeklētājus, ļaujot arī popularizēt Latgales kultūras mantojumu un tradīcijas.

**Bērni un jaunieši**

Bērni un jaunieši ir viena no galvenajām mērķa grupām, kuras iesaistīšana kultūras procesos ir īpaši svarīga, lai veidotu sabiedrību, kas vērtē radošumu un izglītību. Vienības namā tiks organizētas izglītojošas un radošas aktivitātes, lai veicinātu jauniešu iesaisti vietējās kopienas attīstībā un nākotnes kultūras piedāvājuma veidošanā. Tiks nodrošināta jaunu telpu un pakalpojumu izveide, kas nodrošinās bērniem un jauniešiem iespēju aktīvi piedalīties kultūras un izglītības procesos un veicinās viņu interesi par kultūras mantojumu:

* **Modernu un mūsdienu telpu izveide Vienības nama pagrabstāvā**, radot jaunas un daudzveidīgas kultūras un tūrisma iespējas, kas bagātina Daugavpils piedāvājumu un veicina jauniešu iesaisti vietējā kultūras dzīvē.
* **Teātra izrādes**, kas paredzētas bērniem un jauniešiem, lai veicinātu interesi par mākslu un kultūru.
* **Radošās darbnīcas, meistarklases,** t.sk. kultūrtelpā “Tradīciju māja”, kurās bērni un jaunieši var piedalīties mākslas, mūzikas un dejas aktivitātēs, tādējādi attīstot savu radošumu, iegūstot prasmes.
* **Mūziķu koncerti un performances, “Stand-up” pasākumi,** bērnu un jauniešu mērķauditorijai, kurus jaunieši var ne tikai apmeklēt, bet arī līdzdarboties uzstājoties un veidojot savu radošo identitāti.
* **Bērnu un jauniešu amatiermākslas kolektīvi.** Arī turpmāk tikspiedāvātas plašas iespējas līdzdarboties dažādos amatiermākslas kolektīvos, saglabājot Daugavpils pilsētas daudznacionālās sabiedrības identitāti.

Vienības nama darbības laikā tiks radītas iespējas jauniešiem pilnveidot savas prasmes, iegūt jaunas zināšanas un kļūt par aktīviem sabiedrības locekļiem, tanī pat laikā stiprinot Latgales identitāti un piederību, kā arī veicinot nemateriālā kultūras mantojuma un tradīciju saglabāšanu un iedzīvināšanu, kas pārmantojama no paaudzes paaudzē.

**Seniori**

Vienības nama aktivitātes senioriem tiks veidotas, ņemot vērā viņu fiziskās un emocionālās vajadzības. Pirmkārt, tiks atvieglota Vienības nama ēkas un tajā notiekošo aktivitāšu piekļūstamība senioriem, jo tiks ierīkoti risinājumi, kas atvieglos senioru pārvietošanos starp stāviem un ēkas telpām. Iesaistīšana tiks nodrošināta caur:

* **kultūras pasākumiem**, piemēram, mūzikas koncertiem, performancēm un izstādēm, kas atbilst senioru interesēm un vēlmēm.
* **radošajām un izglītojošām aktivitātēm**, t.sk. kultūrtelpas “Tradīciju māja” meistarklasēm un radošajām darbnīcām. Izskatāma iespēja Vienības nama multifunkcionālajā zālē veidot senioru klubu, organizējot lekcijas, diskusijas par aktuālām tēmām un interešu grupas, lai sekmētu intelektuālo attīstību un sociālo mijiedarbību.
* **amatiermākslas kolektīvu darbību**. Tiks turpināta senioru deju kolektīva darbība un veicināta senioru iesaiste citos amatiermākslas kolektīvos, atbalstot senioru fizisko un garīgo labklājību, kā arī uzsverot Latvijas senioru svarīgo lomu kultūras mantojuma saglabāšanā un kopšanā.

Šādi pasākumi veicina senioru aktīvu dzīvesveidu, palīdz novērst sociālo izolāciju un nodrošina viņiem iespējas pilnvērtīgi iesaistīties kultūrā.

**Cilvēki ar funkcionāliem traucējumiem**

Cilvēkiem ar funkcionāliem traucējumiem jābūt iespējai piedalīties kultūras aktivitātēs un gūt labumu no piedāvātajām iespējām. Vienības namā šai mērķa grupai tiks nodrošināta:

* **piekļūstamība un pielāgojumi**, tiks ieviesti piekļuves risinājumi, piemēram, veikta kāpņu pacēlāju un lifta uzstādīšana un pieejamu sanitāro mezglu izveide. Vienības nama ēkā pakāpeniski tiks piemēroti universālā dizaina principi, kas ļaus ikvienam cilvēkam ērti apmeklēt kultūras pieminekli un piedalīties tajā notiekošajos kultūras procesos.
* **pielāgotas kultūras aktivitātes**, kas paredzētas cilvēkiem ar dzirdes vai redzes traucējumiem, piemēram, pasākumi ar tulkojumu zīmju valodā vai subtitriem.
* **iekļaujošas darbnīcas**, t.sk. Tradīciju mājā, kur cilvēki ar funkcionāliem traucējumiem varēs piedalīties mākslas, mūzikas un citās aktivitātēs, kas veicina viņu radošumu un pašizpausmi.

Vienības nams attīstīsies par pieejamu un iekļaujošu vidi visiem sabiedrības locekļiem, nodrošinot, ka kultūras pieminekļa apmeklējums ir iespējams ikvienam, neatkarīgi no viņu fiziskajām spējām.

**Mazākumtautības**

Daugavpilī dzīvo dažādas etniskās grupas, un Vienības namā tiek nodrošināta iespēja piedalīties kultūras pasākumos arī mazākumtautību pārstāvjiem, tādējādi veicinot starpkultūru sapratni un integrāciju. Mazākumtautību grupām tiks piedāvāti:

* **multikulturālie pasākumi**, kas ietver etniskās mūzikas, dejas un teātra izrādes, kas atspoguļo dažādu kultūru bagātību un tradīcijas. DVPI “Vienības nams” turpinās organizēt tradicionālos un valsts svētku pasākumus.
* **valodas un kultūras darbnīcas**, kas ļauj mazākumtautību pārstāvjiem dalīties savās kultūras vērtībās un veicināt savstarpējo sapratni.
* **starptautiskās sadarbības pasākumi**, kas veicina dažādu tautību cilvēku sadarbību un mijiedarbību caur kultūru.

Šādā veidā Vienības nams kļūs par vietu, kur tiek atbalstīta un veicināta kultūru daudzveidība un sadarbība, bet pasākumu daudzveidība un pieejamība veicina sabiedrības integrāciju, vienlīdzību un iekļaušanu, nodrošinot, ka katrs cilvēks var atrast sev piemērotu un pieejamu kultūras aktivitāti.

## Darbības plānotie rezultāti

### Plānoto pasākumu un pakalpojumu apraksts

Lai veicinātu sabiedrības līdzdalību kultūras procesu norisē, ir paredzēts uzlabot esošos kultūras pakalpojumus un attīstīt jaunus. Tādējādi DVPI “Vienības nams” kā daudzfunkcionāls kultūras centrs plāno stiprināt iedzīvotāju iesaisti gan tradicionālā kultūras mantojuma saglabāšanā, gan mūsdienu kultūras norisēs. Šāda pieeja veidos līdzdalības platformu, kas ļaus sabiedrībai aktīvi piedalīties kultūras veidošanā, nodrošinot turpmākās paaudzes ar bagātu mantojumu un dinamisku, radošu vidi.

1. *tabula.*

**DVPI “Vienības nams” sniegtie kultūras pakalpojumi**

|  |  |  |  |  |  |
| --- | --- | --- | --- | --- | --- |
| **Pakalpojuma veids** | **Apraksts** | **Pasākumu skaits gadā** | **Telpu ietilpība** | **Vidējais apmeklējums** | **Piezīmes** |
| Koncerti un festivāli | Vietējo un viesmākslinieku uzstāšanās koncertzālē | 40 | 300 vietas | 150–250 | Sabiedrībā populāri mākslinieki |
| Amatiermākslas kolektīvu darbs | Koru, deju, u.c. mēģinājumi un uzstāšanās | Regulāri (ik nedēļu) | Repertuāra telpas | ~450 dalībnieki | Darbība visu gadu |
| Radošās darbnīcas / meistarklases | Tradīciju māja: Tradicionālo prasmju, amatniecības u.c. nodarbības | 60 | 70 m2 | 15–25 | Bērniem, jauniešiem, senioriem |
| Konferences / semināri |  | 10 | Lielā zāle / mazā zāle | 50–250 | Dažādu nozaru pārstāvjiem |

DVPI “Vienības nams” kā pašvaldības iestāde, kas ir atbildīga par valsts un pašvaldības kultūrpolitikas plānošanu un ieviešanu pilsētā, veidojot tās kultūrvidi un nosakot prioritātes kultūras jomā, ir nodrošinājusi sabiedrības iesaisti ne tikai 2021.gadā, izstrādājot pilsētas kultūras attīstības programmu 2021.-2027.gadam, bet arī turpina regulāri organizēt gan sabiedriskās aptaujas, gan domnīcas un koprades pasākumus, iesaistot dažādas mērķa grupas, Daugavpils kultūrvides ilgtspējīgai attīstībai atbilstoši kopienas vajadzībām.

Daugavpils 2022.gadā iesniedza pieteikumu Eiropas kultūras galvaspilsētas 2027 konkursam. Veidojot pieteikumu Eiropas kultūras galvaspilsētas titulam, tika pievērsta liela uzmanība sabiedrības līdzdalībai un iekļaušanai, darbam ar “neredzamām” un riska grupām. Veidojot programmu un attīstības plānus, tika veikts pētījums par sociālās izstumšanas riskam pakļauto grupu iesaistes veicināšanu. Pētījuma mērķis - apzināt Daugavpils pilsētas un Latgales reģiona sociālās izstumšanas riskam pakļauto iedzīvotāju mērķa grupas, to iespējas un ierobežojumus kultūras patēriņā un līdzdalībā. Rezultātā tika izstrādāti ieteikumi risinājumiem mērķa grupas iesaistei. Pētījuma rezultāti parādīja, ka visbūtiskākais šķērslis iedzīvotāju ar ierobežotām iespējām kultūras aktivitātei šobrīd ir pasākuma norises vietu nepiemērotība cilvēkiem ar īpašām vajadzībām. Savukārt, kultūras sektora pārstāvji bieži norādījuši arī uz to, ka trūkst aktivitātes, kurās mērķgrupu pārstāvjiem iespējams pašiem aktīvi līdzdarboties, nevis būt tikai pasīviem patērētājiem (skatītājiem, klausītājiem)[[23]](#footnote-23). Šī pētījuma rezultāti ir ņemti vērā arī strādājot pie šīs stratēģijas un kultūras piedāvājuma satura.

Lai apzinātu vietējās kopienas vajadzības, tika veiktas dažādas sabiedrības iesaistes aktivitātes, kuru rezultāti izmantoti Vienības nama darbības satura plānošanā. XIII Mūzikas un mākslas festivāla „Daugavpils ReStArt 2024” ietvaros tika organizēta domnīca “Kultūras sezonas restarts”, kurā tika aicināti piedalīties kultūras un radošā sektora pārstāvji. Domnīcas ietvaros Latvijas Kultūras akadēmijas vadošās pētnieces sniedza informāciju par radošo pilsētu konceptu, kultūras centra “Siguldas Devons” pārstāve dalījās pieredzē par to, kā pilnveidot kultūras piedāvājumu, savukārt domnīcas noslēgumā dalībnieki praktiskā nodarbībā radīja idejas pašu veidoto pasākumu pilnveidošanai vai jaunu veidošanai.[[24]](#footnote-24)

DVPI “Vienības nams”, lai aktīvā un radošā diskusijā kopā radītu jaunas idejas un risinājumus, kas uzlabos Vienības nama pakalpojumus un veicinās kultūras dzīves izaugsmi, 2025.gada 18.martā aicināja Daugavpils kultūras dzīves pārstāvjus un dalībniekus piedalīties domnīcā “Droša telpa radošām idejām”, kas notika Latgales Centrālās bibliotēkas Ģimenes digitālo aktivitāšu centrā. Domnīcas mērķi bija analizēt apmeklētāju demogrāfiju, lai izprastu, kuri ir galvenie Vienības nama apmeklētāji un kuras mērķa grupas Vienības nama pasākumus un aktivitātes neapmeklē; pielietojot grupu darba un diskusiju metodes, izzināt apmeklēšanas iemeslus, t.i. noskaidrot, kāpēc iedzīvotāji izvēlas apmeklēt Vienības namu vai arī to neapmeklē; identificēt iespējamos risinājumus apmeklētības uzlabošanai, apkopojot idejas un ieteikumus, ņemot vērā dalībnieku pieredzi un viedokļus; izstrādāt nākamo soļu ceļa karti ar konkrētu pasākumu un iniciatīvu ieteikumiem, kas varētu veicināt Vienības nama attīstību un sabiedrības iesaisti. Domnīcā piedalījās 19 dalībnieki, kas pārstāvēja gan Daugavpils pilsētas kultūras un tūrisma iestādes, gan dažādas nevalstiskās organizācijas, piemēram, biedrība “Invalīdu sporta klubs “Daugavpils”. Diskusijas laikā secināja, ka Vienības nama pamata apmeklētāji ir seniori, bet to mazāk apmeklē bērni, pusaudži, ekonomiski aktīvā vidējā paaudze, cilvēki ar kustību traucējumiem, kā arī ārvalstu tūristi, ko iespējams ietekmē, piemēram, telpu piekļūstamības problēmas, pasākumu dažādības trūkums un ierobežotas iespējas jauniešu iesaistei. Lai uzlabotu dažādu mērķa grupu apmeklētību, dalībnieki norādīja uz nepieciešamību izmantot video reklāmu un sociālo mediju platformas (TikTok, Instagram), lai popularizētu Vienības nama piedāvājumu starp jauniešiem, izstrādāt mērķtiecīgus pasākumus, ņemot vērā sabiedrības intereses, izveidot drošu telpu radošai izpausmei tieši jauniešiem un veikt citas aktivitātes.

Savukārt, lai izvērtētu Vienības nama aktuālo kultūras piedāvājumu un tā attīstības iespējas, pašvaldība aicināja līdz 2025.gada 30.aprīlim visus interesentus sniegt savu viedokli un piedalīties aptaujā, kas palīdzēs apzināt vietējās kopienas vajadzības Vienības namā nodrošināto pakalpojumu plānošanai. Aptaujā piedalījās 202 respondenti, no kuriem lielākā daļa jeb 42% ir vecumā no 26 līdz 45 gadi, tikpat (42%) vecumā no 46 līdz 62 gadiem. Būtiski uzsvērt, ka 9% no respondentiem bija arī jaunieši līdz 25 gadu vecumam. Respondentu sadalījums liecina, ka lielākā daļa aptaujāto ir aktīvā darba vecumā, kas, iespējams, ietekmē viņu intereses attiecībā uz kultūras piedāvājumu un tā pieejamību ārpus darba laika. Lielākā daļa respondentu aptaujā norādīja, ka pēdējā gada laikā ir apmeklējuši pilsētā notiekošos kultūras pasākumus, t.sk. kino, koncertus, performances u.c. pasākumus, ir apmeklējuši pašvaldības organizētos pasākumus pilsētvidē, muzejus, galerijas un izstādes. Būtiski atzīmēt, ka 32% respondentu ir apmeklējuši pasākumus mūzikas klubos un kafejnīcās – šo atbildi pamatā ir atzīmējuši jaunieši 18 – 25 gadu vecumā un respondenti 26 – 45 gadu vecumā. Tas norāda uz to, ka jaunu pakalpojumu, piemēram, mūzikas kluba izveide Vienības namā, būtu aktuāla šai vecuma grupai, ja tiktu nodrošināts viņu interesēm atbilstošs saturs. Aptaujas ietvaros respondentiem tika lūgts atzīmēt, kā viņi vērtē pašvaldības ieceri īstenot projektu valsts nozīmes kultūras pieminekļa Daugavpils Vienības nama saglabāšanai, aizsargāšanai un attīstībai, veicinot tā piekļūstamību dažādām mērķgrupām un paplašinot tajā notiekošo kultūras jomas piedāvājumu. Lielākā daļa jeb 58% atzīmēja, ka viņiem šī iecere šķiet ļoti svarīga, 32% - svarīga, tas liecina, ka respondenti apzinās šīs vietas nozīmīgumu pilsētas kultūras dzīves veidošanā un kultūras mantojuma vērtību saglabāšanā nākamajām paaudzēm. Attiecībā uz kultūras pakalpojumu un pasākumu piedāvājumu Vienības namā iedzīvotājiem ar ierobežotām iespējām, puse no aptaujātajiem nevarēja to novērtēt, taču 30% norādīja, ka piedāvājums iedzīvotājiem ar ierobežotām iespējām ir ierobežots, bet 17% norādīja, ka piedāvājums ir viduvējs. Aicinot novērtēt vides piekļūstamību cilvēkiem ar funkcionāliem traucējumiem, atsevišķi vērtējot iekļūšanu Vienības nama ēkā pa dažādām ieejām, liels skaits respondentu norādīja, ka pārvietošanās starp stāviem, lai apmeklētu Vienības nama kafejnīcā notiekošos pasākumus un koncertzālē notiekošos pasākumus ir apgrūtinoša, tāpat kā ēka ir nepiekļūstama pa Vienības nama galveno ieeju un no Ģimnāzijas ielas puses. Aptaujā liela daļa respondentu izsaka vēlmi pēc daudzveidīgāka un kvalitatīvāka piedāvājuma bērniem – izrādes, koncerti, izglītojoši un interaktīvi pasākumi, arī sadarbībā ar skolām. Tāpat kā ir izteikta interese par pasākumiem, kas atbilst jauniešu interesēm: koncerti, radošās izpausmes iespējas, laikmetīga kultūra un iespēja aktīvi būt iesaistītiem. Pieprasīti ir populārās mūzikas koncerti ar Latvijā pazīstamu mākslinieku dalību, tostarp arī bezmaksas koncerti, kas būtu pieejamāki plašākai sabiedrībai. Respondenti ir norādījuši, ka kultūras piedāvājums kļūst daudzveidīgāks, taču vēl tiek meklēti arī neierastāki un laikmetīgi formāti, ko iedzīvotāji labprāt apmeklētu. Pastāv interese arī par neformāliem un sabiedriskiem pasākumiem, kas veicina kopības sajūtu un izklaidi ārpus mākslas žanriem.

Iepriekš minētais pētījums un sabiedrības iesaistes rezultāti tika ņemti vērā plānojot jaunos kultūras pakalpojumus, kas tiks nodrošināti Vienības nama ēkā.

1. *tabula.*

**DVPI “Vienības nams” plānotie jaunie kultūras pakalpojumi**

|  |  |  |  |  |  |
| --- | --- | --- | --- | --- | --- |
| **Pakalpojuma veids** | **Apraksts** | **Pasākumu skaits gadā** | **Telpu ietilpība** | **Vidējais apmeklējums** | **Piezīmes** |
| Izstādes | Mākslas, fotogrāfijas, amatniecības izstādes | 20 | Izstāžu zāle  (70 m²) | 60–120 nedēļā | Vietējie un viesmākslinieki, kultūras darbinieki un vēsturnieki eksponēs savus darbus |
| Mūzikas klubs | “Black box” zāle | 30 | 50 vietas | 35-45 | 1. Mūziķu koncerti un performances:  2. “Stand-up” pasākumi.  3. mazā formātā izrādes  4. Vieta, kur Daugavpils amatieriem un profesionālās izglītības iestāžu audzēkņiem būs iespēja uzstāties un demonstrēt savus talantus |
| Sanāksmes/  tikšanās | Multifunkcionālā zāle:  sabiedrības aktīva iesaiste mūsdienu kultūras procesos un mākslinieciskajā jaunradē | 9 | Zāle  (70 m²) | 30-40 | Kopienu sanāksmēm, prezentāciju un diskusiju organizēšanai |

Paplašinot esošos un attīstot jaunus kultūras pakalpojumus, īpaša uzmanība tiks pievērsta šādiem sabiedrības līdzdalības aspektiem:

* + Iedzīvotāju un kopienu iesaiste materiālā un nemateriālā kultūras mantojuma saglabāšanā, akcentējot mantojuma kopienu nozīmi kultūras vērtību pārmantojamības nodrošināšanā. Tiks veicināta vietējo iedzīvotāju un kopienu aktīva līdzdalība kultūras mantojuma saglabāšanas projektos, piemēram, veco tradīciju atdzīvināšanā, vietējo stāstu un amatniecības iemaņu nodošanā nākamajām paaudzēm.
  + Aktīva līdzdalība amatiermākslas kolektīvu darbībā, sniedzot iespēju dažādu vecumu un interešu grupām radoši izpausties un līdzdarboties sabiedriskajā kultūras dzīvē. Tiks nodrošinātas iespējas piedalīties kolektīvos, kā arī izglītojošās radošajās darbnīcās, kas veicinās kopienu sadarbību un kultūras izpausmes daudzveidību.
  + Sabiedrības iesaiste mūsdienu kultūras procesos un mākslinieciskajā jaunradē, tostarp radošajās darbnīcās, meistarklasēs un koprades iniciatīvās, kas veicina kultūras daudzveidību un inovāciju. Radošās darbnīcas piedāvās sabiedrībai iespēju piedalīties mūsdienu mākslas veidošanā un kopīgi radīt jaunus, inovatīvus kultūras produktus. Tiks organizēti sabiedriskie pasākumi, kas ļaus iedzīvotājiem mijiedarboties ar māksliniekiem un aktīvi piedalīties mākslinieciskajos projektos.

Šie pasākumi nodrošinās dziļāku sabiedrības saikni ar kultūru, veicinot tās pieejamību un sekmējot līdzdalību kā aktīviem dalībniekiem un līdzradītājiem, ne tikai kā pasīviem patērētājiem. Iepriekš minētie kultūras pakalpojumi sinerģijā ar Vienības nama - valsts nozīmes kultūras pieminekļa - atjaunošanu un pārbūvi, nodrošinās kultūras darbību un ar kultūras mantojuma saglabāšanu saistītas aktivitātes vairāk kā 9 mēnešus gadā.

### Sabiedrības līdztiesība kultūras norišu piekļūstamībā

Vienības nama darbības stratēģija paredz veicināt līdztiesību kultūras norišu piekļūstamībā, piedāvājot apmeklēt un piedalīties dažādās kultūras norisēs neatkarīgi no personas dzīvesvietas, īpašajām vajadzībām un sociālās atstumtības riska. Šādi pasākumi ievērojami sekmē horizontālā principa "Vienlīdzība, iekļaušana, nediskriminācija un pamattiesību ievērošana" īstenošanu, radot pieejamu un iekļaujošu vidi visiem apmeklētājiem. Turpmākajos gados plānotie infrastruktūrās un kultūras pakalpojumu uzlabojumi, kā arī jaunie pakalpojumi ne tikai veicinās pieejamību, bet arī veidos iekļaujošu vidi, kurā visi apmeklētāji var baudīt kultūras piedāvājumu, neatkarīgi no viņu fiziskajām spējām vai sociālā statusa, radot pozitīvu ietekmi uz sabiedrību kopumā un veicinot kā kultūras pieejamību, tā vietējās kopienas iesaisti kultūras mantojuma un tradīciju saglabāšanā.

Nodrošinot kultūras norises Vienības namā, tiks nodrošinātas arī plašas iesaistes iespējas tām iedzīvotāju grupām, kuru līdzdalībai kultūrā ikdienā pastāv dažādi papildu šķēršļi. Pirmkārt, tiek plānots uzlabot Vienības nama kā kultūrvietas **vides pieejamību**, pilnveidojot ēkas infrastruktūru, lai cilvēkiem ar ierobežotu mobilitāti nodrošinātu fiziskās līdzdalības iespējas. Vienības nama iekārtojums tiks pārvērtēts atbilstoši **universālā dizaina principiem**, lai tā infrastruktūras lietošana būtu ērta ikvienam.

Informācijas attēlošanā un pārraidīšanā tiks ņemtas vērā iespējamās sensorās barjeras, domājot par informācijas uztveramību gan bērniem, gan cilvēkiem ar redzes vai dzirdes traucējumiem. Tiks īstenotas aktivitātes, lai pārvarētu līdzdalības **valodu barjeru**, komunicējot par plānoto kultūras saturu dažādās valodās, tostarp, kur nepieciešams, nodrošinot ziņas vieglajā valodā vai ar surdotulkojumu.

**Sociālo un ekonomisko barjeru** pārvarēšanai, tiks nodrošināts pietiekami liels pasākumu skaits, kuros būs iespējams piedalīties bez maksas, kā arī tiks rīkoti mērķorientēti pasākumi īpašu sabiedrības grupu iesaistei.

### Plānotais apmeklējuma pieaugums

Daugavpils valstspilsētas tūristu plūsmu dati norāda uz kopējā apmeklējuma apjoma pieaugumu pēdējo četru gadu laikā (kopējais apmeklētāju skaits Daugavpils tūrisma objektos, kultūras un sporta pasākumos 2021.gadā – 199 407, 2024.gadā – 871 213). Gada laikā šo objektu apmeklētāju skaits ir pieaudzis par 141 010 apmeklētājiem jeb 19%. Lielākā daļa jeb 89% no kopējā apmeklētāju skaita 2024.gadā bija Latvijas iedzīvotāji, bet 11% - ārvalstu tūristi. Daugavpils ir iecienīts galamērķis starp ārvalstu tūristiem no Baltijas valstīm, Polijas, Vācijas, Apvienotās karalistes u.c.[[25]](#footnote-25)

DVPI “Vienības nams” organizētos pasākumus gan iekštelpās, gan pilsētas publiskajā ārtelpā 2024. gadā kopumā ir apmeklējuši 107 000 skatītāji, iekštelpās notikušos pasākumus apmeklēja 33 265, no tiem tieši Vienības nama ēkā notikušos pasākumus - 20 505 skatītāji. 2026.-2027.gadā tiek plānota Vienības nama pārbūve, atsākot pilnvērtīgu Vienības nama darbību 2028.gadā. Mērķis ir nodrošināt Vienības namā sniegto kultūras pakalpojumu gan kvalitatīvo, gan kvantitatīvo izaugsmi, noturot apmeklētāju pieredzējuma kvalitāti un veicinot apmeklējumu skaita pieaugumu.

1. *tabula.*

**Prognozētais apmeklējumu skaits Vienības nama ēkā**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **2025** | **2026** | **2027** | **2028** | **2029** | **2030** | **2031** | **2032** | **2033** |
| **Apmeklējums** | 20 600 | 0 | 4 680 | 21 530 | 21 960 | 22 400 | 22 847 | 23 304 | 23 772 |
| **Ārvalstu tūristu īpatsvars no kopējā apmeklētāju skaita, %** | 3% | 0 | 0 | 3% | 5% | 5% | 5% | 5% | 5% |

Kopējo apmeklējuma kāpumu ietekmēs īstenotās mārketinga aktivitātes pirms jauno kultūras pakalpojumu atklāšanas un pirmo apmeklētāju atsauksmes un rekomendācijas, kas veicinās interesi apmeklēt atjaunotās telpas un tajā nodrošinātas kultūras norises.

Nākamajā tabulā ir atspoguļota apmeklētāju skaita prognoze pēc Vienības nama pārbūves, esošo kultūras pakalpojumu pilnveidošanas un jaunu kultūras pakalpojumu ieviešanas.

1. *tabula.*

**Prognozētais apmeklējumu skaits pa Vienības nama pasākumu grupām**

|  |  |  |
| --- | --- | --- |
| **Gads** | **Pasākums** | **Prognozētais apmeklējums** |
| **2028** | Koncerti, starptautiskie festivāli un konkursi | 13564 |
| Kultūras norises “Tradīciju mājā”  (meistarklases, izstādes) | 3660 |
| Kultūras norises “Black-box” zālē | 1507 |
| Kultūras norises multifunkcionālajā zālē  (meistarklases, izstādes, sanāksmes/semināri) | 1722 |
| Kultūras norises Mediju zālē | 1077 |
| **2029** | Koncerti, starptautiskie festivāli un konkursi | 13835 |
| Kultūras norises “Tradīciju mājā”  (meistarklases, izstādes) | 3733 |
| Kultūras norises “Black-box” zālē | 1537 |
| Kultūras norises multifunkcionālajā zālē  (meistarklases, izstādes, sanāksmes/semināri) | 1757 |
| Kultūras norises Kafejnīcas telpā | 1098 |
| **2030** | Koncerti, starptautiskie festivāli un konkursi | 14112 |
| Kultūras norises “Tradīciju mājā”  (meistarklases, izstādes) | 3808 |
| Kultūras norises “Black-box” zālē | 1568 |
| Kultūras norises multifunkcionālajā zālē  (meistarklases, izstādes, sanāksmes/semināri) | 1792 |
| Kultūras norises Kafejnīcas telpā | 1120 |
| **2031** | Koncerti, starptautiskie festivāli un konkursi | 14394 |
| Kultūras norises “Tradīciju mājā”  (meistarklases, izstādes) | 3884 |
| Kultūras norises “Black-box” zālē | 1599 |
| Kultūras norises multifunkcionālajā zālē  (meistarklases, izstādes, sanāksmes/semināri) | 1828 |
| Kultūras norises Kafejnīcas telpā | 1142 |
| **2032** | Koncerti, starptautiskie festivāli un konkursi | 14682 |
| Kultūras norises “Tradīciju mājā”  (meistarklases, izstādes) | 3962 |
| Kultūras norises “Black-box” zālē | 1631 |
| Kultūras norises multifunkcionālajā zālē  (meistarklases, izstādes, sanāksmes/semināri) | 1864 |
| Kultūras norises Kafejnīcas telpā | 1165 |
| **2033** | Koncerti, starptautiskie festivāli un konkursi | 14976 |
| Kultūras norises “Tradīciju mājā”  (meistarklases, izstādes) | 4041 |
| Kultūras norises “Black-box” zālē | 1664 |
| Kultūras norises multifunkcionālajā zālē  (meistarklases, izstādes, sanāksmes/semināri) | 1902 |
| Kultūras norises Kafejnīcas telpā | 1189 |

# Publicitātes un mārketinga aktivitātes

Vienības nama publicitātes pasākumus un mārketinga aktivitātes nodrošinās DVPI „Vienības nams”, fokusējot tās uz konkrētām mērķauditorijām un sasaistot ar pārējām Daugavpils iedzīvotāju iesaistes un tūristu piesaistes aktivitātēm. Ar mārketinga aktivitātēm tiek plānots paaugstināt Vienības nama redzamību un pievilcību gan vietējā, gan starptautiskā līmenī, tādējādi nodrošinot ilgtspējīgu kultūras un vēstures popularizēšanu, kā arī veicinot kopējo tūrisma pieaugumu Daugavpils valstspilsētā.

Publicitātes pasākumi un mārketinga aktivitātes paredzēts veikt ar šādiem mērķiem:

1. Veicināt nemateriālā mantojuma saglabāšanu;
2. Stiprināt Vienības nama kā Latgales kultūras mantojuma objekta nozīmīgumu;
3. Veicināt Vienības nama atpazīstamību Latvijas un starptautiskajā kultūras telpā;
4. Popularizēt Vienības nama infrastruktūras iespējas;
5. Informēt sabiedrību par kultūras jomas pakalpojumiem un pasākumiem Vienības namā;
6. Piesaistīt vietējos un ārzemju tūristus, un sadarbības partnerus.

Šo mērķu sasniegšanai tiks izmantotas dažādas publicitātes un mārketinga metodes, integrējot tās kopējā Daugavpils valstspilsētas pašvaldības komunikācijas stratēģijā:

1. Uzturētas DVPI “Vienības nams” tīmekļa vietnes www.vienibasnams.lv un www.vnfestivals.lv (pastāvīgi);
2. Uzturēti DVPI “Vienības nams” sociālo tīklu konti (pastāvīgi);
3. Sagatavoti pasākumu baneri, plakāti un afišas, kas tiek izvietotas gan pilsētvidē, gan digitāli (regulāri);
4. Sagatavotas un publicētas preses relīzes un paziņojumi par Vienības namā organizētajiem pasākumiem un aktivitātēm (regulāri);
5. Nodrošināta informācijas pieejamība par Vienības nama kultūras jomas piedāvājumu Daugavpils valstspilsētas tūrisma portālā www.visitdaugavpils.lv (pastāvīgi);
6. Nodrošināta informācijas pieejamība par Vienības nama kultūras jomas piedāvājumu Daugavpils valstspilsētas pašvaldības tīmekļa vietnē www.daugavpils.lv (gada pasākumu kalendārā, afišā) un sociālo tīklu kontos (pastāvīgi);
7. Nodrošināta informācijas pieejamība par Vienības nama kultūras jomas piedāvājumu Latgales reģiona tūrisma mājaslapā https://latgale.travel (pastāvīgi);
8. Izplatīta informācija par Vienības nama kultūras jomas piedāvājumu starptautiskajās tūrisma izstādēs, kontaktbiržās, kā arī masu medijos un drukātos materiālos (regulāri);
9. veikti citi popularizēšanas pasākumi.

Publicitātes pasākumi un mārketinga aktivitātes būs vērstas gan uz vietējo sabiedrību, kas ir Daugavpils valstspilsētas un tuvējo novadu, kā arī Latgales reģiona iedzīvotāji, kā arī tiks vērstas uz Latvijas un Baltijas kultūras entuziastu un ārvalstu tūristu piesaisti.

Daugavpils pilsētai ir ciešas funkcionālās sadarbības saites ar Augšdaugava novadu, kas paver plašas abu teritoriju sadarbības iespējas arī kultūras jomā, veidojot jaunus tūrisma kopproduktus, kā arī kultūras mantojuma tradīciju saglabāšanā un pārmantošanā, kas arī varētu tikt izmantotas, lai publicitātes un mārketinga aktivitāšu īstenošanai, piesaistot arī pilsētai tuvākā novada, Augšdaugavas novada iedzīvotāju uzmanību un nodrošinot tiem informācijas pieejamību par Vienības namā notiekošo kultūras pakalpojumu piedāvājumu.

Visa informācija par Vienības namā pieejamo un plānoto kultūras pasākumu un pakalpojumu pieejamību dažādām mērķa grupām tiks publicēta un regulāri atjaunota pašvaldības oficiālajos komunikācijas kanālos, tūrisma tīmekļa vietnēs un sociālo tīklu kontos, kā arī izplatīta starptautiskajās tūrisma izstādēs, kontaktbiržās, ar masu mediju un drukāto materiālu palīdzību, tādējādi veicinot Vienības nama atpazīstamību un piesaistot vietējos un ārvalstu tūristus, sekmējot gan Vienības nama apmeklētāju skaita pieaugumu, gan kopējo tūristu skaita pieaugumu Daugavpils valstspilsētā.

# Kultūras mantojuma objekta ilgtspēja

Vienības nama ilgtspējīgu attīstību pamato objekta darbības stratēģijā 2025.-2033.gadam ietvertie mērķi un uzdevumi, sasniedzamie rezultāti, Daugavpils valstspilsētas pašvaldības pārvaldības modelis un 5.1.1.6. pasākuma "Kultūras mantojuma saglabāšana un jaunu pakalpojumu attīstība" ieviešanas nosacījumi. Visi Vienības nama publiskajā infrastruktūrā veiktie ieguldījumi un projekta rezultāti tiks saglabāti vismaz 5 gadus pēc projekta īstenošanas, uzturot tos atbilstošā kvalitātē.

Galvenie sociālekonomiskie ieguvumi, sekmējot Vienības nama attīstību ir:

* Saglabāts valsts nozīmes kultūras piemineklis (valsts aizsardzības Nr.4839) un uzlabots tā tehniskais stāvoklis, kā arī vides pieejamība un funkcionālā izmantošana nākamajām paaudzēm;
* Dažādots un paplašināts kultūras piedāvājums, veicinot kultūras patēriņa pieaugumu, tādējādi pozitīvi ietekmējot Daugavpils valstspilsētas attīstību un pilsētas tēlu nacionālā un starptautiskā līmenī;
* Uzlabota dzīves kvalitāte vietējā kopienā, nodrošinot ilgtspējīgus, ikvienam pieejamus un iekļaujošus kultūras pakalpojumus;
* Veicināts vietējo un ārvalstu kultūras tūristu skaita pieaugums Daugavpilī un veicināta pilsētas atpazīstamība.

Šī kultūras mantojuma objekta pastāvēšanu un darbību nodrošinās pašvaldības budžetā ieplānotie finanšu līdzekļi. Plānojot kārtējā gada DVPI “Vienības nams” budžetu, tiks paredzēti pietiekami finanšu līdzekļi Vienības nama uzturēšanai, t.sk. jaunradīto un pilnveidoto kultūras pakalpojumu kvalitatīvai nodrošināšanai.

Pēc Vienības nama atjaunošanas un vides pieejamības uzlabošanas darbiem, izmantojot uzlaboto infrastruktūru, notiks daudzveidīgas, sabiedrību iekļaujošas aktivitātes: koncerti, festivāli, izstādes, performances, “Stand-up” pasākumi, dažādas diskusijas, kultūras, izglītojošas u.c. aktivitātes. Objekta uzturēšanas izmaksu segšanai tiks novirzīti DVPI “Vienības nams” paša ieņēmumi no pašu organizētu pasākumu ieņēmumiem, infrastruktūras nomas un piesaistītā finansējuma kultūras aktivitātēm no reģionāliem, nacionāliem un starptautiskiem atbalsta fondiem.

Ņemot vērā, ka 5.1.1.6. pasākuma "Kultūras mantojuma saglabāšana un jaunu pakalpojumu attīstība" ietvaros DVPI „Vienības nams” renovētās telpas ļaus uzlabot esošo pakalpojumu sniegšanu, kā arī piedāvāt apmeklētājiem jaunus pakalpojumus, kas veicinās kultūras mantojuma saglabāšanu un valsts nozīmes arhitektūras pieminekļa, Vienības nama, ilgtspējīgu darbību, objekta attīstības rezultātā tiks saglabāts esošo darbavietu skaits šo pakalpojumu kvalitatīvai sniegšanai ilgtermiņā.

# Stratēģijas ieviešana un ieviešanas rezultātu novērtēšana

Par Daugavpils Vienības nama darbības stratēģijas 2025.-2033.gadam ieviešanu atbildīga ir DVPI “Vienības nams”. Stratēģiju apstiprina Daugavpils valstspilsētas pašvaldības dome.

DVPI “Vienības nams” katru gadu sagatavo ikgadējo pārskatu par veiktajiem darbiem, īstenotajiem pasākumiem, sniegtajiem kultūras pakalpojumiem, t.sk. stratēģijā nosprausto mērķu un uzdevumu ietvaros, kā arī par sasniegtajiem rezultatīvajiem rādītājiem, lai analizētu sasniegtos darbības rezultātus un novērtētu mērķu sasniegšanas un uzdevumu izpildes progresu.

Pārskats tiks iekļauts Daugavpils valstspilsētas pašvaldības ikgadējā publiskajā pārskatā, sniedzot informāciju par Vienības nama attīstību atbilstoši stratēģijā noteiktajiem attīstības uzstādījumiem.

Galvenie sasniedzamie rezultatīvie rādītāji, lai novērtētu objekta darbības attīstību, atspoguļoti tabulā.

1. *tabula.*

**Sasniedzamie rezultatīvie rādītāji**

|  |  |  |  |  |
| --- | --- | --- | --- | --- |
| **N.p.k.** | **Rezultatīvais rādītājs** | **Rādītāja vērtība bāzes gadā (2024.g.)** | **Prognozētā vērtība 2033.gadā** | **Datu avots** |
| 1. | DVPI “Vienības nams” organizēto pasākumu apmeklētāju skaits | 33 265 | **⬆** | DVPI  “Vienības nams” |
| 2. | Radītu jaunu kultūras pakalpojumu skaits gadā | 0 | **⬆** |

# PIELIKUMI

# *pielikums.*

**Stratēģijā ievietotie attēli un tabulas**

|  |  |
| --- | --- |
| **Lapas nr.** | **Attēla / tabulas nosaukums** |
| 8 | *1.attēls.* Apmeklējumu skaits kultūras, sporta iestāžu organizētajos pasākumos un tūrisma objektos (Daugavpils valstspilsētas pašvaldības dati, 2025). |
| 16 | *1.tabula.* Vienības nama ēkā izvietoto kultūras un tūrisma jomas institūciju apmeklējuma statistika (Avots: Tūrisma nodaļas, DVPI “Vienības nams”, LCB dati). |
| 10 | *2.attēls*. DVPI “Vienības nams” organizatoriskā struktūra. |
| 18 | *2.tabula.* Kultūras norises telpas Vienības nama ēkā (DVPI “Vienības nams” dati). |
| 11 | 3.*tabula.* Vienības nama Latviešu un latgaliešu kultūras centra profesionālie un amatiermākslas kolektīvi (DVPI “Vienības nams” dati, 2025). |
| 33 | *4.tabula.* DVPI “Vienības nams” sniegtie kultūras pakalpojumi. |
| 36 | *5.tabula.* DVPI “Vienības nams” plānotie jaunie kultūras pakalpojumi. |
| 39 | *6.tabula.* Prognozētais apmeklējumu skaits Vienības nama ēkā. |
| 39 | *7.tabula.* Prognozētais apmeklējumu skaits pa Vienības nama pasākumu grupām. |
| 44 | *8.tabula.* Sasniedzamie rezultatīvie rādītāji. |



1. Daugavpils pašvaldības centrālās pārvaldes Sabiedrisko attiecību un tūrisma departamenta informācija, <https://www.visitdaugavpils.lv/turisma-objekts/vienibas-nams/> [↑](#footnote-ref-1)
2. Nacionālā kultūras mantojuma pārvaldes informācija, <https://mantojums.lv/cultural-objects/4839> [↑](#footnote-ref-2)
3. Kultūrpolitikas pamatnostādnes 2022.-2027. gadam "Kultūrvalsts" [↑](#footnote-ref-3)
4. Pētījuma ziņojums “Latgales iedzīvotāju ar ierobežotām iespējām iesaiste kultūras norisēs”, 2022.gads. Pieejams: https://www.daugavpils.lv/assets/upload/manager/Kultura/Dokumenti/petijums\_2022.pdf [↑](#footnote-ref-4)
5. Daugavpils valstspilsētas un Augšdaugavas novada ilgtspējīgas attīstības stratēģija līdz 2030. gadam [↑](#footnote-ref-5)
6. Daugavpils tūrisma 2022., 2023.gada statistika, <https://www.visitdaugavpils.lv/wp-content/uploads/2024/03/Statistikas-parskats-2023.pdf> [↑](#footnote-ref-6)
7. Nacionālā kultūras mantojuma pārvaldes informācija, <https://mantojums.lv/cultural-objects/4839> [↑](#footnote-ref-7)
8. “Vienības nama” nolikums, <http://www.vienibasnams.lv/userfiles/VN_nolikums_20230928.pdf> [↑](#footnote-ref-8)
9. “Vienības nama” informācija, <http://www.vienibasnams.lv/lv/Tradiciju_maja/> [↑](#footnote-ref-9)
10. Daugavpils valstspilsētas pašvaldības informācija, <https://www.daugavpils.lv/kultura/kulturas-zinas/svatra-un-tradiciju-maja-sanema-augstu-novertejumu-folkloras-joma> [↑](#footnote-ref-10)
11. Daugavpils pilsētas kultūras attīstības programma 2021. -2027. gadam [↑](#footnote-ref-11)
12. “Vienības nama” informācija, <http://www.vienibasnams.lv/lv/Vienibas_nams/> [↑](#footnote-ref-12)
13. Daugavpils pilsētas 2019.gada publiskais pārskats [↑](#footnote-ref-13)
14. Latgales Centrālās bibliotēkas dati [↑](#footnote-ref-14)
15. Daugavpils tūrisma informācija, <https://www.visitdaugavpils.lv/turisma-objekts/smakovkas-muzejs/> [↑](#footnote-ref-15)
16. Valsts SIA "Daugavpils teātris" vidēja termiņa darbības stratēģija 2022. - 2027. gadam [↑](#footnote-ref-16)
17. CSP statistika: Valsts kultūras kapitālsabiedrību darbības radītāji, <https://data.stat.gov.lv/pxweb/lv/OSP_PUB/START__IZG__CIN__KUT/KUT020/> [↑](#footnote-ref-17)
18. Daugavpils tūrisma statistika, <https://www.visitdaugavpils.lv/turisma-profesionaliem/statistika/> [↑](#footnote-ref-18)
19. CSP statistika: Valsts kultūras kapitālsabiedrību darbības radītāji, <https://data.stat.gov.lv/pxweb/lv/OSP_PUB/START__IZG__CIN__KUT/KUT020/> [↑](#footnote-ref-19)
20. SIA “Arhitekta L.Šmita darbnīca” 2017.gada Valsts nozīmes arhitektūras pieminekļa Nr.4839 “Vienības nams” tehniskās apsekošanas atzinums. [↑](#footnote-ref-20)
21. Latvijas ilgtspējīgas attīstības stratēģija līdz 2030.gadam [↑](#footnote-ref-21)
22. Daugavpils pilsētas kultūras attīstības programma 2021. -2027. gadam [↑](#footnote-ref-22)
23. Pētījuma ziņojums “Latgales iedzīvotāju ar ierobežotām iespējām iesaiste kultūras norisēs”, 2022.gads. Pieejams: https://www.daugavpils.lv/assets/upload/manager/Kultura/Dokumenti/petijums\_2022.pdf [↑](#footnote-ref-23)
24. Daugavpils valstspilsētas pašvaldības informācija par domnīcu “Kultūras sezonas restarts”, <https://www.daugavpils.lv/afisa/daugavpils-kulturas-forums> [↑](#footnote-ref-24)
25. Daugavpils tūrisma portāla informācija, <https://www.visitdaugavpils.lv/2024-gada-turistu-skaits-daugavpili-palielinajas-par-19/> [↑](#footnote-ref-25)